Ahli Parlimen DAP mohon maaf selepas muat naik ‘Lahabau Melaka’ di Facebook

Wakil rakyat DAP, Teo Nie Ching hari ini memohon maaf selepas memuat naik gambar Facebook memaparkan perkataan kesat “Lahabau Melaka, Jom Undi” dalam usahanya merayu pengundi pulang untuk mengundi di PRN MelakaMuat naik gambar itu mengundang padah dan mendapat kecaman pengguna media sosial kerana menggunakan perkataan “lahabau” yang merupakan perkataan dialek Melaka.Berdasarkan Dewan Bahasa dan Pustaka (DBP) lahabau merupakan kata makian yang bermaksud tidak berguna atau tidak boleh diharap.Difahamkan, hantaran gambar profil ahli Parlimen Kulai itu dimuat naik secara tidak sengaja tanpa memahami maksud disebalik perkataan tersebut.Gambar tersebut kemudiannya telah dipadam sebelum beliau memuat naik permohonan maaf sambil menjelaskan ia adalah kesilapan bahasa.“Saya cuma ingin berkempen melalui ‘frame’ percuma yang boleh didapati di dalam Facebook tanpa memahami maksud sebenar perkataan tersebut.“Dengan ini, saya dengan penuh rendah hati, memohon maaf atas kekhilafan menyiapkan dan memuatnaikkan bahan kempen yang telah tersalah menggunakan bahasa,” katanya dan menambah permohonan maaf itu ditujukan kepada semua terutama rakyat dan pengundi Melaka.Walaupun beliau sudah memadam gambar tersebut, ia tersebar dalam kalangan pengguna media sosial menjadikannya viral.Terdahulu, Suruhanjaya Pilihan Raya (SPR) pada sidang media penamaan calon pagi tadi mengumumkan bahawa calon dan parti politik tidak dibenarkan menjalankan aktiviti berkempen secara bersemuka termasuk ceramah dan menziarahi rumah pengundi.Sebaliknya, mereka digalakkan berkempen menggunakan media sosial atau melalui kenderaan yang dipasang alat pembesar suara.


Kes baru catat 12,541 jangkitan, korban Covid-19 rekod 115

Malaysia merekodkan kes baru sebanyak 12,541 menjadikan kes keseluruhan Covid-19 meningkat sebanyak 893,323.Selangor kekal mencatat kes harian tertinggi sebanyak 6,120 disusuli Negeri Sembilan (1,619), Kuala Lumpur (1,542), Johor (609), Melaka (575), Kedah (458), Sarawak (423), Pahang (382), dan Sabah (326).Hanya Perlis (7) sahaja yang mencatatkan kes satu digit hari ini.Negara juga mencatat sebanyak 6,745 kes sembuh menjadikan jumlah keseluruhan kes sembuh meningkat kepada 772,542.Kes aktif dengan kebolehjangkitan pula kini berjumlah 114,053.Dalam pada itu, 896 pesakit ditempatkan di unit rawatan rapi (ICU) termasuk 459 orang memerlukan bantuan alat pernafasan.Malaysia turut mencatat 115 lagi korban akibat Covid-19, menjadikan jumlah mangsa yang maut meningkat kepada 6,728.


Peguam Singapura diarah bayar S$10,000 berhubung saman dakwaan diskriminasi kaum banduan bilik akhir Melayu

Mahkamah Singapura memerintahkan dua peguam membayar kos peribadi sebanyak S$10,000 (RM31,500) kepada peguam negara bagi saman diskriminasi etnik yang difailkan 17 banduan bilik akhir dari etnik Melayu, di mana ia dilihat sebagai tindakan undang-undang terbaru terhadap peguam hak asasi yang mencabar pendirian republik itu berhubung pelaksanaan hukuman mati.Peguam terkemuka, M Ravi dan Cheng Kim Kuan memfailkan saman mewakili 17 banduan bilik akhir bagi kesalahan dadah di Singapura, memohon pengisytiharan kerajaan bertindak secara diskriminasi dan berat sebelah melaksanakan pendakwaan berdasarkan etnik Melayu mereka.Dalam saman yang difailkan tahun lepas, semua banduan yang merupakan warga Singapura dan seorang warga Malaysia menamakan peguam negara sebagai defendan, menuduhnya melanggar jaminan perlembagaan mengenai layanan sama rata di bawah undang-undang.Mereka berkata siasatan, perbicaraan dan sabitan yang dikenakan ke atas mereka di bawah Akta Penyalahgunaan Dadah adalah pendakwaan melulu dan didasari “faktor tidak relevan berhubung etnik kami”.Bagaimanapun, saman itu ditolak Mahkamah Tinggi pada Disember lalu, di mana hakim menyifatkannya sebagai penyalahgunaan proses mahkamah, tidak lojik dan spekulatif.Peguam negara kemudiannya memfailkan saman tuntutan kos terhadap Ravi dan Cheng, mengatakan saman itu difailkan oleh kedua-dua mereka tanpa persetujuannya, dan disebabkan itu “ia dimulakan secara salah”.Dalam penghakimannya hari ini, hakim Mahkamah Tinggi Kannan Ramesh turut menyerang Ravi kerana berkelakuan secara “tidak wajar”.“Etika Encik Ravi sebagai peguam bela dan peguam cara jatuh merudum di bawah standard dijangkakan,” katanya dan menambah Ravi tetap meneruskan saman itu walaupun dimaklumkan bahawa ia tidak mendapat persetujuan daripada peguam negara.“Tidak dinafikan bahawa kelakuan Ravi menyebabkan peguam negara menanggung kos yang tidak perlu.“Oleh itu, peguam negara terpaksa membawanya ke mahkamah dan menanggung kos, termasuk kos SUM 4742,” katanya dalam penghakiman yang merujuk saman pemula yang dikemukakan 17 banduan tersebut.17 banduan tersebut termasuk Syed Suhail Syed Zin, Moad Fadzir Mustaffa, Hamzah bin Ibrahim, Norasharee Gous, Nazeri Lajim, Rosman Abdullah, Roslan Bakar, Masoud Rahimi Merzad, Zamri Mohd Tahir, Fazali Mohamed, Rahmat Karimon, Ramdhan Lajis, Jumaat Mohamed Sayed, Muhammad Faizal Mohd Shariff, Abdul Rahim Shapiee, Muhammad Salleh Hamid dan Mohammad Reduan Mustaffar.Dalam afidavit yang dilihat MalaysiaNow tahun lalu, mereka berkata orang Melayu “secara signifikan mencatatkan perwakilan yang terlalu banyak” dijatuhi hukuman mati berbanding populasi lain di Singapura.Ia juga menyatakan bahawa 50 dari 77 orang yang dijatuhi hukuman mati antara 2010 dan 2021 adalah Melayu, 15 India, 10 Cina dan dua daripada kaum lain.Mereka juga berkata dari 28 orang yang mendapat keringanan daripada hukuman mati, 12 adalah Cina dan sembilan Melayu.Kira-kira 90% daripada mereka sedang menjalani hukuman bilik akhir di Singapura adalah etnik Melayu dan India, di mana gabungan komuniti itu membentuk lebih 20% daripada populasi penjara.Berdasarkan perangkaan rasmi pada Jun 2020, kaum Melayu membentuk 13.5% daripada penduduk keseluruhan Singapura, sementara 74.3% adalah kaum Cina dan 9% adalah India.Singapura tidak mengeluarkan sebarang angka rasmi mengenai banduan bilik akhir di negara itu.


Kes bekas pembantu saman fitnah setiausaha akhbar Anwar bermula Khamis

Kes saman fitnah yang difailkan Muhammad Yusoff Rawther terhadap setiausaha akhbar Anwar Ibrahim, Tunku Nashrul Tunku Abaidah akan ditentukan melalui perbicaran di Mahkamah Sesyen Shah Alam bermula Khamis.Perbicaraan akan bermula selepas kedua-dua pihak dipercayai gagal mencapai persetujuan agar kes itu diselesaikan secara mediasi, kata peguam Yusoff, Mohamed Haniff Khatri Abdulla.Beliau berkata, perbicaraan itu akan berlangsung selama setengah hari bermula pukul 9.00 pagi hingga 12 tengah hari dengan Yusoff selaku plaintif akan menjadi saksi pertama.“Ada lagi saksi lain, tetapi saya tidak boleh dedahkan sekarang.“Saksi untuk perbicaraan Khamis ini hanya Yusoff,” katanya kepada MalaysiaNow.MalaysiaNow pada 15 Julai, melaporkan Yusoff memfailkan saman terhadap Nashrul berhubung tuduhan fitnah terhadapnya selain saman sivil berasingan terhadap setiausaha politik Anwar, Farhash Wafa Salvador Rizal Mubarak bagi menuntut ganti rugi kecedraan selepas didakwa diserang lelaki iti.Yusoff yang juga bekas pembantu penyelidik Anwar juga memfailkan saman terhadap presiden PKR itu selepas mendakwa ahli politik berkenaan menyerangnya secara seksual yang didakwa berlaku berlaku 10 hari sebelum memenangi Pilihan Raya Kecil Port Dickson pada 13 Oktober 2018.Yusoff berkata, dia mengalami trauma serius secara fizikal, psikologi dan sosial akibat insiden itu.


Perancis gesa golongan berisiko tinggi dapatkan dos penggalak kedua

Jurucakap kerajaan Perancis Olivier Veran pada Khamis menyeru golongan berisiko tinggi mendapatkan satu lagi suntikan penggalak menentang Covid-19 menjelang musim cuti.
Veran memberitahu stesen radio RMC-BFMTV bahawa hanya 20 peratus daripada golongan berisiko tinggi telah menerima suntikan penggalak kedua susulan gelombang baru Covid-19 dan wabak selesema kini melanda negara, lapor Xinhua.
"Jika anda berumur 60 tahun dan ke atas, jika anda menghidap penyakit atau jika anda kontak rapat dengan kumpulan rentan serta warga tua, dapatkan dos penggalak.
"Ia akan menghadkan risiko komplikasi dan kemasukan ke hospital," kata bekas menteri kesihatan itu.
Setakat ini, terdapat laporan mengenai subvarian yang merebak dengan pantas di Perancis.
"Kemasukan ke unit rawatan rapi akibat jangkitan Covid-19 kini mencatatkan peningkatan 20%, hingga melemahkan sistem kesihatan negara," katanya.
Pakar imunologi Perancis Brigitte Autran berkata, subvarian Omicron  BA.5 yang menular di negara itu telah digantikan dengan subvarian BQ.1.1.
Agensi kesihatan awam Perancis mendedahkan bahawa hampir 70,000 kes baru dilaporkan dalam tempoh 24 jam lalu.


Hamas tahan suspek pembunuhan seorang ahli akademik pada 2018

Seorang suspek ditahan berhubung pembunuhan seorang ahli akademik warga Palestin di Malaysia pada 2018, lapor Agensi AnadoluPenahanan suspek itu diumumkan kementerian dalam negeri kerajaan Hamas pada Ahad.Pada April 2018, Fadi al-Batsh, seorang jurutera penyelidik dipercayai mempunyai kaitan dengan Hamas telah ditembak mati oleh dua orang lelaki bersenjata api berhampiran rumahnya di Kuala Lumpur.Keluarga al-Batsh mendakwa agensi perisik Israel Mossad bertanggungjawab terhadap pembunuhan itu.Bagaimanapun, Menteri Pertahanan Israel ketika itu Avigdor Lieberman menafikan penglibatan Israel dalam pembunuhan tersebut.Jurucakap kementerian dalam negeri Hamas Iyad al-Buzom memberitahu sidang media di Gaza bahawa suspek telah mengaku bahawa dia direkrut oleh Mossad.Media Israel menggambarkan al-Batsh sebagai “seorang jurutera Hamas dan pakar dalam pembuatan dron”, membayangkan kemungkinan bahawa Mossad memainkan peranan utama berhubung kematiannya.Israel dilihat dan dipercayai secara meluas bertanggungjawab dalam pembunuhan beberapa aktivis Palestin sebelum ini, kebanyakan pembunuhan berlaku di luar negara.Pada 1997, ejen Mossad turut direkodkan telah mencuba untuk membunuh ketua strategi politik Hamas Khaled Meshaal di Jordan dengan menyembur racun ke telinganya, namun percubaan tersebut gagal.Mossad juga dipercayai memainkan peranan dalam pembunuhan komander tertinggi Hamas Mahmud al-Mabhuh di sebuah hotel di Dubai pada 2010. Israel tidak pernah mengesahkan atau menafikan penglibatannya dalam pembunuhan Mabhuh.


Pendidikan prasekolah semakin kompetitif, apakah impak terhadap kanak-kanak?

Persaingan untuk mendapatkan tempat terbaik dalam institusi pendidikan negara kini bukan hanya membabitkan peringkat sekolah rendah dan menengah atau pengajian tinggi, malah pada peringkat prasekolah.
Meskipun prasekolah bersifat tidak formal, ia penting bagi menyediakan murid sebelum memasuki alam persekolahan formal.
Situasi itu dapat dilihat ekoran keinginan ibu bapa untuk memasukkan anak-anak ke sekolah swasta selain sekolah kebangsaan yang mana ujian akan disediakan bagi kemasukan murid-murid darjah satu.
Namun persoalan timbul mengenai apakah impak kokurikulum yang semakin tinggi dengan aspek kompetitif turut dimasukkan dalam sistem prasekolah terhadap tumbesaran anak-anak?
Bekas pengerusi Pusat Kajian Kepimpinan dan Polisi Pendidikan Universiti Kebangsaan Malaysia (UKM) Azlin Norhaini Mansor mengakui jangkaan terhadap kanak-kanak menjadi lebih tinggi pada zaman sekarang.
"Zaman berubah, keperluan dan jangkaan aspek pengetahuan dan kemahiran juga meningkat bagi menyediakan kanak-kanak dengan kehidupan alam persekolahan dan kerjaya masa depan,” katanya kepada MalaysiaNow.
"Namun tidak adil kepada kanak-kanak sekiranya kita tidak memberikan pengetahuan dan kemahiran yang mereka perlukan untuk menghadapi dunia mereka yang pastinya berbeza dengan dunia sekarang.”
Pendidikan prasekolah di Malaysia bergantung kepada institusi swasta memandangkan sekolah tadika yang disediakan kerajaan tidak mencukupi bagi menampung jumlah kanak-kanak.
Azlin berkata, ujian dan penilaian yang perlu dilalui kanak-kanak bertujuan mengenal pasti tahap kesediaan pembelajaran bagi membolehkan organisasi berkenaan menyediakan program yang bersesuaian.
Pakar psikologi kanak-kanak Universiti Islam Antarabangsa Malaysia (UIAM) Suriati Sidek bagaimanapun tidak bersetuju dengan ujian kemasukan atau penilaian yang dibuat terhadap kanak-kanak di bawah umur enam tahun.
"Kajian menunjukkan pada lingkungan usia ini, kanak-kanak sedang berada pada fasa meneroka, memahami dan mengenal dunia dengan bermain.
"Bermain adalah fitrah dan aktiviti rutin yang tidak dapat dipisahkan dengan kanak-kanak," katanya.
Oleh itu, ujian atau peperiksaan boleh mendatangkan kesan negatif terhadap kesejahteraan murid dan emosi mereka.
"Apabila diberitahu adanya ujian atau penilaian, ibu bapa akan secara tidak langsung ‘memaksa’ anak-anak kecil ini untuk belajar demi mendapatkan keputusan yang cemerlang dalam peperiksaan, ataupun untuk melepasi kelayakan," katanya.
Antara lain, Suriati berkata situasi itu berpotensi mengakibatkan kanak-kanak berasa tertekan dan bimbang dimarahi ibu bapa jika keputusan ujian tidak seperti yang diharapkan.
Kanak-kanak juga cenderung mempunyai persepsi negatif terhadap proses pembelajaran yang patut menjadi perkara yang menyeronokkan bagi mereka.
Hal ini turut dipersetujui oleh pakar pendidikan daripada UKM, Anuar Ahmad berkata prasekolah tidak wajar dijadikan institusi yang membebankan murid.
"Prasekolah perlu memberi ruang kepada anak-anak untuk bermain dan beraktiviti. Mereka dapat bersosial bersama rakan-rakan.
"Jika prasekolah terlalu fokus kepada akademik serta mengadakan ujian, ia sebenarnya tidak baik untuk perkembangan anak-anak," tambahnya.
Menurut Anuar, tiada keperluan elemen latih tubi atau memaksa kanak-kanak belajar secara berlebihan ketika peringkat prasekolah.
Dalam pada itu, Azlin berkata strategi pembelajaran perlu ditambah baik dengan konsep pembelajaran yang menyeronokkan.
"Tenaga kerja perlu dimantapkan.
“Kualiti prasarana dan bahan pembelajaran juga wajib dipertingkatkan."


BN masih buka ruang terima parti lain jika menang PRN Melaka

Barisan Nasional (BN) terbuka untuk menerima rakan parti lain dalam kerajaan negeri Melaka sekiranya ia memenangi Pilihan Raya Negeri (PRN) kali ini, kata Timbalan Pengerusi BN Mohamad Hasan.Pengarah PRN BN Melaka itu berkata bagaimanapun pada masa sama, perlu ada satu parti teras yang boleh berdiri dengan sendiri untuk menubuhkan kerajaan negeri agar tidak ada mana-mana pihak membuat ugutan keluar parti yang sekali gus boleh menyebabkan kerajaan negeri runtuh.“Kalau rakan-rakan yang mahu bersama dengan kita, tiada isu… lebih ramai lebih meriah, lebih ramai lagi baik, tetapi kita tidak mahu wujud satu keadaan di mana kita kerajaan sentiasa diugut setiap hari.Setiap hari, setiap pagi ketua menteri bangun tidur, dia memikirkan sama ada dia masih ada lagi majoriti ataupun tidak. Itu tidak baik,” katanya pada sidang akhbar selepas pelancaran manifesto BN bagi PRN Melaka bertemakan Kestabilan Demi Kemakmuran hari ini.Hadir sama calon BN bagi kerusi DUN Lendu Sulaiman Md Ali dan Naib Presiden Umno Mohamed Khalid Nordin.Terdahulu, Mohamad ditanya mengenai sama ada BN akan kembali menerima PAS dan Bersatu jika BN memenangi PRN Melaka pada kali ini.Dalam pada itu, Mohamad berharap agar Suruhanjaya Pilihan Raya (SPR) dapat mengkaji kembali prosedur operasi standard (SOP) yang dikenakan pada PRN kali ini agar parti-parti yang bertanding mempunyai sedikit ruang untuk berkempen kepada pengundi.Katanya beliau faham kerajaan perlu mengenakan peraturan ketat dalam usaha bersama mengekang penularan Covid-19, namun dalam masa yang sama demokrasi perlu dirai dan diamalkan.“Kita faham tidak ada ceramah, kita faham, tetapi takkanlah nak menghantar ‘handbill’ (risalah) ke rumah pun tak boleh. Tak boleh berjalan ‘walkabout’ (jelajah mesra) di pasar, di tempat kedai kopi. Saya minta supaya diberikan kelonggaran sikitlah kerana ia tidak memeriahkan pilihan raya dan kita juga faham kekangan yang dihadapi oleh kerajaan.Jadi saya harap supaya fikirkan baik-baiklah, SPR dan pihak kementerian-kementerian yang lain, fikirkan elok-elok supaya kita dapat mencapai suatu keadaan di mana kita tidak mengekang aktiviti untuk bergerak untuk pilihan raya ini, dalam masa yang sama kita nak pasti supaya jangkitan Covid-19 ini dapat ditangani dengan baik,” katanya.SPR menetapkan tarikh mengundi bagi PRN Melaka pada 20 November dan undi awal pada 16 November, berikutan pembubaran DUN pada 4 Oktober lepas selepas empat ahli Dewan Undangan Negeri menarik sokongan terhadap ketua menteri.


SPRM pandang serius dakwaan wujud pembolotan projek ekonomi Melaka

Suruhanjaya Pencegahan Rasuah Malaysia (SPRM) memandang serius dakwaan bekas Ahli Dewan Undangan Negeri (Adun) Sungai Udang Idris Haron kononnya berlaku pembolotan projek ekonomi dan penipuan terhadap kerajaan persekutuan berkaitan royalti pasir di Melaka.Menerusi satu kenyataan hari ini, SPRM berkata pihaknya akan menghantar pegawai untuk bertemu dengan Idris bagi mendapatkan maklumat lanjut berhubung dakwaan tersebut.Menurut SPRM, mana-mana pihak yang memiliki maklumat atau bukti salah laku rasuah dan penyelewengan berhubung isu berkenaan diminta tampil untuk memberi kerjasama kepada SPRM.“Ingin ditegaskan bahawa kegagalan untuk melaporkan mana-mana salah laku di bawah Akta SPRM merupakan satu kesalahan yang boleh didakwa mengikut Seksyen 25 Akta SPRM 2009,” katanya.Semalam, Idris dilaporkan mendakwa terdapat pemimpin Umno di Melaka membolot projek ekonomi dan menipu kerajaan Persekutuan berkaitan royalti pasir, yang menyebabkan beliau menarik sokongan terhadap kerajaan Melaka.


KKM jangka kes HFMD turun dalam tempoh 2 hingga 3 minggu lagi

Kementerian Kesihatan (KMM) menjangkakan kes penyakit tangan, kaki dan mulut (HFMD) akan menurun dalam tempoh dua hingga tiga minggu lagi.Menteri Kesihatan Khairy Jamaluddin berkata penularan penyakit itu biasanya berlaku secara bermusim dan apabila tahap imuniti kanak-kanak meningkat, kes jangkitan akan turun dengan sendirinya.“Ia (HFMD) akan mula dan akan jadi gelombang dan tak sampai sebulan ia akan turunlah dengan signifikan sendirinya.“Apabila ramai kanak-kanak terdedah kepada virus-virus tersebut, maka tahap imuniti mereka akan naik dan akan turun bilangan kes dan juga ada intervensi dari segi kebersihan kendiri, kebersihan taska, pusat-pusat asuhan dan sebagainya juga membantu,” katanya pada sidang media hari ini.Terdahulu beliau menghadiri majlis penyerahan sumbangan peralatan perubatan daripada kerajaan Jepun melalui Bantuan Geran Jepun kepada KKM yang turut dihadiri Duta Jepun ke Malaysia Takahashi Katsuhiko.Khairy berkata kementeriannya mempunyai teori berkenaan faktor peningkatan kes HFMD dengan mendadak pada tahun ini berbanding pada 2019 iaitu sebelum pandemik Covid-19.Beliau berkata sewaktu tempoh pandemik selama dua tahun lepas, kanak-kanak kurang berada di luar dan tidak terdedah kepada virus HFMD sekali gus menyebabkan imuniti mereka rendah bagi melawan virus itu.“Jadi bila dia (kanak-kanak) tak terdedah kepada virus ini, dia punya tahap imuniti pun turunlah. Dia tak pernah jumpa virus ini. Ini teori klasik imuniti semula jadi. Bila dia tak terdedah dengan virus-virus, dia punya imuniti akan rendah.“Sebab itu mungkin kes agak tinggi sekarang sebab kanak-kanak kita boleh dikatakan sebagai naif dengan virus HFMD ini, jadi sebab itu akan ada banyak kes ketika ini,” katanya.Beliau menjelaskan kebanyakan kes HFMD di negara ini juga tidak serius, namun ibu bapa dinasihatkan supaya segera membawa anak mereka mendapatkan rawatan sekiranya bergejala dan tidak menghantar ke taska, tadika atau pusat asuhan kanak-kanak sekiranya dijangkiti penyakit itu.


Jangkitan baru catat 513 kes, 1 lagi terkorban

513 kes baru Covid-19 direkodkan semalam menjadikan jumlah keseluruhan sebanyak 5,026,677 kes.
Sebanyak 833 pesakit turut dilaporkan sembuh, menjadikan jumlah keseluruhan kes sembuh sebanyak 4,977,822.
Ketika ini, 12,002 kes aktif direkodkan di mana 11,349 atau 94.6% daripadanya menjalani kuarantin kendiri.
Tiada pesakit ditempatkan ke pusat kuarantin sementara 620 (5.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 33 kes dan 15 daripadanya memerlukan bantuan alat pernafasan.
Satu kematian dicatatkan menjadikan keseluruhan korban akibat wabak itu sebanyak 36,853 orang.


Mitra peruntuk RM7.2 juta laksana program sosioekonomi komuniti India

Unit Transformasi Masyarakat India Malaysia (Mitra) akan melaksanakan program pembangunan sosioekonomi bersasar di 72 kawasan Parlimen yang mempunyai kepadatan masyarakat India tinggi, kata Pengerusi Jawatankuasa Pasukan Petugas Khas Mitra R Ramanan.
Beliau berkata program berkenaan melibatkan peruntukan RM7.2 juta, dengan setiap Ahli Parlimen di kawasan terbabit akan menerima dana RM100,000 bagi melaksanakan program seperti pembangunan modal insan, keusahawanan dan kerjaya atau pembangunan sosial dan kebajikan.
Antara kawasan yang mempunyai kepadatan tinggi masyarakat India ialah Petaling, Selangor dengan 189,378 orang, Johor Bahru, Johor (126,803) dan daerah Kinta di Perak dengan 104,831 orang.
"Program berkenaan akan dilaksanakan dalam masa terdekat," katanya dalam sidang media di sini hari ini, serta menambah  maklumat berkaitan program akan dimuat naik di laman rasmi di www.mitra.gov.my.
Sementara itu, beliau berkata Mitra akan bekerjasama dengan syarikat operator helikopter, Weststar Aviation Services Sdn Bhd, bagi memberi latihan juruteknik kepada 100 belia India B40 selama 21 bulan, yang melibatkan kos RM5.5 juta.
Bagi program Operasi Dron dan Servis Data dan ‘Electrified Automation Advancement Programme’ (EAAP) dengan kerjasama SG Education Group membabitkan kos RM4.3 juta pula, Ramanan berkata 150 belia India B40 akan menyertai Operasi Dron dan Servis Data manakala 250 belia India menyertai EAAP.
Sementara itu, Ramanan berkata Mitra bekerjasama dengan Google untuk membekalkan 6,000 'komputer riba yang diperbaharui' kepada 527 Sekolah Jenis Kebangsaan Tamil (SJKT) melibatkan peruntukan RM3 juta.
"Peranti berkenaan akan dipasang dengan kemudahan Google ChromeOS Flex yang membolehkan ia bertahan antara lapan hingga 10 tahun," katanya.
Mengenai Program Subsidi Pendidikan Awal Tadika Swasta (Tamil) yang berdaftar dengan Kementerian Pendidikan, beliau berkata 4,973 kanak-kanak telah menerima manfaat daripadanya.
Permohonan bagi Program Subsidi Bantuan Pengajian Ijazah Sarjana Muda bagi pelajar India B40 di universiti awam pula masih dibuka dan akan ditutup pada 15 September 2023.


Angka, prosedur lindungi Muhyiddin daripada usaha digulingkan

Penganalisis dan pemerhati politik mempersoalkan kemungkinan Muhyiddin Yassin kehilangan kuasa sekiranya Parlimen bersidang semula, walaupun mempunyai majoriti rapuh dan pendedahan menunjukkan wujud rundingan baru dalam kalangan pemimpin utama pembangkang susulan siri pertemuan Yang di-Pertuan Agong bersama ahli-ahli politik di Istana Negara minggu lalu.Mereka berkata bukan sahaja pembangkang masih kekurangan angka sokongan bagi menubuhkan kerajaan, tetapi terdapat beberapa prosedur terpaksa dilakukan menyebabkan Parlimen memerlukan masa bersidang sebelum sebarang usaha menjatuhkan perdana menteri dilakukan.“Tidak akan ada usul undi tidak percaya melainkan terdapat persetujuan speaker,” kata penganalisis James Chin kepada MalaysiaNow.“Hanya speaker Dewan Rakyat sahaja yang boleh bawa usul undi itu – orang lain tidak boleh.”Terdapat ura-ura yang beredar semula dalam kalangan pemimpin pembangkang yang mengatakan pertukaran kerajaan boleh dilakukan susulan kenyataan dilihat sebagai tekanan dari istana terhadap Putrajaya agar membuka semula Dewan Rakyat untuk bersidang selepas digantung sejak Januari lalu ekoran darurat kesihatan.MalaysiaNow juga melaporkan rundingan-rundingan baru yang dilakukan antara Presiden PKR Anwar Ibrahim dan sekumpulan ahli Parlimen Umno diketuai Ahmad Zahid Hamidi dan bekas perdana menteri Najib Razak.Turut didedahkan ialah sebuah persetujuan untuk menubuhkan penjajaran politik yang lama tertangguh dan akan dimeterai sedikit masa lagi.Bagaimanapun, Chin tidak yakin Muhyiddin dapat digulingkan.Beliau sangsi Anwar mampu mendapatkan angka sokongan daripada sekurang-kurangnya 111 ahli Parlimen dengan komposisi Dewan Rakyat ketika ini bagi menggulingkan Muhyiddin.Beliau berkata, Muhyiddin masih memiliki sekurang-kurangnya sokongan 90 ahli Parlimen ketika ini.“Dia hanya perlukan 20 orang lagi. Dan perlu diingat, Umno juga sudah berpecah,” kata Chin.Ketika ini sukar untuk menentukan pendirian ahli-ahli Parlimen, dipercayai gabungan kerajaan Perikatan Nasional (PN) dipercayai memiliki 50 sokongan dari Bersatu, PAS dan Star selain 62 lagi sokongan dari Gabungan Parti Sarawak (GPS), Barisan Nasional, PBS dan beberapa ahli Parlimen bebas.Sementara itu, pembangkang pula terdiri daripada beberapa blok, termasuk Pakatan Harapan, Warisan dan parti kecil Pejuang yang diketuai Dr Mahathir selain bekas menteri Syed Saddiq Syed Abdul Rahman yang menubuhkan parti baru.Lee Kuok Tiung turut bersetuju Anwar masih tidak memiliki angka sokongan yang diperlukan bagi menggulingkan kerajaan PN.“Dalam Umno, kita boleh tengok beberapa daripada mereka yang mahukan kestabilan politik,” kata ahli akademik dari Universiti Malaysia Sabah itu.“Malahan, Nazri Aziz pun baru-baru ini keluarkan kenyataan mengatakan ahli Parlimen tidak perlu bercakap mengenai pilihan raya dan tumpukan kepada kebajikan rakyat dan cara menangani pandemik,” kata Lee, merujuk ahli Parlimen Padang Rengas dari Umno yang menarik sokongannya kepada Muhyiddin awal tahun ini.Penganalisis politik Sarawak Jeniri Amir turut menyatakan kesangsiannya mengenai sebarang usaha menggulingkan kerajaan, mengatakan usaha tersebut akan memberikan kesan terhadap pemimpin dan parti politik di peringkat nasional.Beliau bersetuju pembukaan semula Parlimen akan memberikan peluang semak dan imbang terhadap polisi-polisi kerajaan dalam memerangi pandemik Covid-19.“Parlimen adalah platform terbaik bagi ahli-ahli Parlimen berdebat mengenai langkah-langkah yang dicadangkan kerajaan dan suarakan harapan rakyat sepanjang keadaan yang sukar ini.“Fokus ketika ini mestilah mengenai cara menangani Covid-19, meningkatan kadar vaksin dan cara menghadapi krisis ekonomi. Jika tidak, mereka akan dilihat hanya mementingkan kuasa daripada perkara lain.”Jeniri turut menambah sebarang usaha mengganggu kestabilan kerajaan akan dilihat melawan titah Agong.“Memang boleh jika nak tukar kerajaan, namun sekali lagi persoalan akan timbul, adakah pada waktu kritikal ketika ini sesuai? Sedangkan titah Agong mahu pastikan kestabilan dalam kerajaan?” soalnya dan menambah Pelan Pemulihan Negara yang diumumkan Putrajaya menyasarkan Parlimen dibuka pada September atau Oktober depan tertakluk kepada situasi Covid-19 dalam negara.


Pengacara rancangan bual bicara Amerika Syarikat (AS) paling lama, Jerry Springer meninggal dunia pada usia 79 tahun di rumahnya di Chicago semalam, menurut kenyataan keluarga yang diberikan kepada media tempatan.
Springer terkenal kerana mengacarakan program bual bicara kontroversi, "The Jerry Springer Show" kerana menyelitkan unsur pergaduhan, sumpah seranah dan pendedahan mengenai kecurangan pasangan.
Rancangan televisyen yang turut popular di peringkat antarabangsa itu bersiaran selama 27 tahun sejak 1991. Pada kemuncak popularitinya, rancangan berkenaan berjaya menewaskan program bual bicara Oprah.
Pada awalnya rancangan bual bicara itu hanya memfokuskan pada isu sosial dan politik AS, diketuai oleh peguam yang berbudi bahasa dan bekas ahli politik Springer, yang berkhidmat secara ringkas sebagai Datuk Bandar Cincinnati, Ohio pada 1977.
Tetapi dalam usaha untuk meningkatkan penarafan, anak kepada pendatang Jerman itu mengubah keadaan secara dramatik selepas beberapa tahun, memfokuskan pada kandungan pencabulan dan keterlaluan.
Dalam kebanyakan episod, tetamu datang untuk bercerita tentang masalah keluarga dan mendedahkan hal perzinaan dan pelanggaran lain.
Springer sepatutnya cuba untuk menjadi orang tengah tetapi pertemuan itu, namun sering berakhir dengan pergaduhan, dengan tetamu ditahan oleh pengawal keselamatan.
Kebanyakan rancangan telah diselingi oleh penontonnya yang menyahut namanya: "Jerry! Jerry! Jerry!"
"Keupayaan Jerry untuk berhubung dengan orang ramai adalah teras kejayaannya dalam semua yang dia lakukan sama ada politik, penyiaran atau hanya bergurau dengan orang ramai di jalanan," kata jurucakap keluarga kepada WLWT, sekutu NBC Ohio di mana pengacara itu memulakan kerjayanya.
Pada penghujung 1990-an rancangannya mendahului penarafan televisyen siang hari di AS, secara ringkas meninggalkan gergasi budaya iaitu "The Oprah Winfrey Show" selepas itu.
Apabila versi rancangan itu mula disiarkan di peringkat antarabangsa, ia telah menarik perhatian penonton di luar negara, malah memberi inspirasi kepada sebuah opera yang memulakan kerjayanya di London pada tahun 2003.
"Tiada apa-apa tentang 'The Jerry Springer Show' untuk dipuji," tulis Variety dalam obituarinya terhadap hos rancangan bual bicara tabloid itu.
"The Jerry Springer Show" menamatkan tayangannya pada 2018.
Springer sendiri berkahwin dengan Micki Velton pada 1973 tetapi pasangan itu bercerai pada 1994.
Mereka dikurniakan seorang anak perempuan, Katie Springer.


Anwar gesa penjawat awam berikan sokongan kepadanya

Anwar Ibrahim hari ini menggesa penjawat awam memberikan kerjasama kepadanya, selepas dilantik menjadi perdana menteri pertama dalam tempoh dua dekad, menduduki Putrajaya di mana kebanyakan pengundi perkhidmatan awam tidak mengundi parti kerajaan.
“Pimpinan silih berganti namun penjawat awam kekal dengan maksud mereka mengangkat sistem dan peraturan negara dengan tegak dan hukumnya,” katanya kepada kakitangan Jabatan Perdana Menteri hari ini.
Mengimbau kembali pengalamannya sebagai menteri kewangan sebelum dipecat pada 1998, katanya, ketika itu beliau banyak bergantung dengan bantuan perkhidmatan awam.
Anwar juga menggesa bakal menterinya menjalin hubungan kerja yang baik dengan penjawat awam.
“Kalau ada cadangan balas atau teguran (daripada menteri) hanya (dilakukan) setelah dengar pandangan mereka... kepintaran kita, kecekalan kita, minat kita tidak akan sama dengan pengalaman mereka (penjawat awam),” katanya.
Kawasan Putrajaya di mana penjawat awam merupakan populasi terbesarnya dimenangi Perikatan Nasional (PN) pada Pilihan Raya Umum ke-15 (PRU15) baru-baru ini, selepas lebih dua dekad berada di bawah Tengku Adnan Mansor dari Umno sejak kerusi itu diwujudkan.
Putrajaya yang merupakan kawasan yang mempunyai populasi tinggi penjawat awam telah dimenangi Perikatan Nasional, selepas lebih dua dekad di bawah Tengku Adnan Mansor dari Umno yang memegangnya sejak kerusi itu diwujudkan.
Bekas menteri pendidikan, Radzi Jidin menewaskan bendahari agung Umno itu dengan 2,310 undi, memenangi pertarungan enam penjuru dengan 43.67% undi.
Radzi memperoleh 16,002 undi manakala Tengku Adnan memperoleh 13,692 undi.


TikTok tiada obligasi beri akses data pengguna AS kepada China, kata CEO

TikTok tidak mempunyai obligasi untuk memberikan akses data pengguna Amerika Syarikat (AS) kepada kerajaan China, kata Ketua Pegawai Eksekutif Shou Zi Chew bagi menyakinkan bahawa aplikasi perkongsian video itu bukan ancaman terhadap keselamatan AS, lapor Sputnik.
“Walaupun mereka (kerajaan China) ada (meminta akses), kami percaya maklumat itu tidak perlu diberikan kerana data pengguna AS tertakluk kepada undang-undang AS,” katanya dalam temu bual dengan The Washington Post yang disiarkan pada Rabu.
Chew berkata kerajaan China juga tidak pernah meminta data pengguna AS daripada TikTok.
Ketua eksekutif itu berkata terdapat lebih 100 juta pengguna Tik Tok di AS.
Pada akhir Januari, Wall Street Journal melaporkan bahawa Chew bersetuju memberi penjelasan di Dewan Rakyat pada Mac mengenai hubungan syarikat itu dengan Parti Komunis China dan perlindungan data pengguna.
Pada tahun 2020, pentadbiran Trump tidak berjaya mengharamkan media sosial China, termasuk TikTok dan WeChat.  Pentadbiran Biden menggugurkan inisiatif ini tetapi baru-baru ini tekanan ke atas syarikat yang dimiliki oleh ByteDance China, semakin meningkat.
Pada Disember lepas, beberapa gabenor AS melarang pegawai negeri masing-masing memasang aplikasi TikTok pada peranti mereka dan di premis kerajaan.
TikTok berkata tidakan itu tidak berasas dan bermotifkan politik.


Kaum India makin tersisih, PKR masuk ‘perangkap Umno’?

Sejak penubuhannya hampir 20 tahun lalu, PKR mendabik dada sebagai parti yang menjadi wadah perjuangan pelbagai kaum sebagai alternatif kepada parti berasaskan kaum yang ditunjangi Umno, MCA dan MIC dalam Barisan Nasional (BN).
Namun pada pemilihan majlis pimpinan pusat (MPP) PKR baru-baru ini, hampir tiada wakil daripada bangsa India berjaya mendapat tempat meskipun saiz keahlian masyarakat itu dalam berada dalam jumlah yang signifikan.
Senarai MPP yang dikeluarkan pada kongress lalu menunjukkan kem Timbalan Presiden PKR Rafizi Ramli mendominasi.
Terdapat 12 Melayu dan tujuh Cina dalam senarai, manakala Hans Isaac menjadi satu-satunya wakil masyarakat India-Serani.
Ia sekaligus menimbulkan persoalan mengenai dakwaan kepelbagaian kaum oleh PKR.
Bercakap kepada MalaysiaNow, R Paneir Selvam, seorang penganalisis sebuah badan pemikir isu-isu nasional berkata, PKR yang sepatutnya melawan naratif agama, kaum, raja, atau 3R yang dibawa Umno, kelihatan seperti mengikut arus yang sama.
Katanya, ia jelas apabila presidennya, Anwar Ibrahim menyatakan parti itu gagal mendapat sokongan pengundi luar bandar.
"Kenyataan itu memberi satu isyarat kepada delegasi untuk mengundi seperti mana yang anda lihat komposisi MPP. Ia menjadi refleksi kenyataan Anwar," katanya kepada MalaysiaNow.
Katanya, komposisi MPP itu tidak menghairankan sekiranya Anwar membuat kenyataan seperti itu.
Sokongan rakyat luar bandar yang tidak memberangsangkan terhadap PKR dikenalpasti oleh penganalisis sebagai punca mengapa ia tidak mampu menjadi kerajaan pusat.
Sebelum ini, PKR kalah teruk dalam dua siri Pilihan Raya Negeri (PRN) di Melaka dan Johor.
Malahan di Sarawak, parti itu tewas semua kerusi.
Bagi penganalisis politik Universiti Malaya, Awang Azman Pawi, sifat terlalu ghairah untuk merebut jawatan semasa proses pemilihan membuatkan tumpuan semua pihak terlalu dipusatkan untuk menang.
"PKR lupa kepada idealisme dan semangat parti yang perlu perjuangan secara inklusif dan tidak semata-mata perebutan jawatan dan kuasa.
“Akibatnya berlakunya peminggiran kepentingan etnik dan wilayah tanpa disedari," katanya.
Selain wakil India, wakil daripada Sabah dan Sarawak juga tidak kelihatan dalam senarai MPP tersebut.
Menurut Paneir, situasi yang berlaku pada masyarakat India dalam PKR bukan baru berlaku.
Perwakilan masyarakat India dalam parti itu susut secara beransur-ansur sejak beberapa tahun lepas.
Sebagai contoh, beberapa kerusi Parlimen yang selalunya diwakili mereka diambil.
Sebagai contoh, kerusi Kapar yang diberikan kepada penyandang bekas ahli Parlimen Kuala Langat, Abdullah Sani.
Katanya, PKR yang mula bercakap mengenai hak orang Melayu contohnya, mula jatuh ke perangkap Umno.
Sementara itu, Oh Ei Sun dari Singapore Institute of International Affairs berkata parti itu perlu melantik wakil masyarakat India ke beberapa jawatan penting seperti bendahari, setiausaha agung, atau pengarah komunikasi.
Selain PKR, masyarakat India juga tertumpu kepada parti MIC, DAP, Gerakan, dan beberapa parti kecil lain antara Makkal Sakti, Parti Sosialis Malaysia, dan Parti India Muslim Malaysia.
Menurut Azman, pada peringkat nasional etnik india mewakili 7% populasi negara, namun tidak dapat bersatu kerana etnik India paling ramai mempunyai parti politik yang mengakibatkan mereka tidak dapat bersatu.
"Masyarakat India perlu bersatu dan mengurangkan politik berpuak sesama mereka sama ada dalam parti pkr mahupun dalam politik nasional," katanya.
Oh pula berkata golongan pengundi India tidak mempunyai banyak pilihan selain MIC, DAP dan PKR.
Sementara itu, Paneir berkata, MIC lebih cenderung kepada organisasi tertutup yang tidak ramai golongan terpelajar mahu menyertai parti tersebut, meskipun berjaya memenangi kerusi pada pilihan raya negeri lalu.
"PPP, DAP dan Gerakan merupakan parti pelbagai kaum. DAP agak signifikan berbanding Gerakan dan Parti Rakyat Progresif (PPP).  PPP mempunyai jumlah namun dari segi keyakinan untuk memenangi kerusi, ia agak meragukan.
"Kemudian, kita mempunyai Malaysian Advancement Party yang hampir sama dengan MIC, namun yang penting, mereka mahu bekerja dengan siapa? Mereka tidak boleh bersendirian dan tertumpu kepada isu masyarakat India," katanya.
Jelas Paneir, masyarakat India harus melihat luar daripada parti politik.
Pertubuhan bukan kerajaan katanya perlu memainkan peranan dalam dalam menyatupadukan suara masyarakat India.


Umno belum ambil keputusan ‘solo’ atau kerjasama hadapi PRN, kata timbalan presiden

Umno belum membuat keputusan sama ada bergerak secara solo atau bekerjasama dengan mana-mana parti lain setakat ini dalam menghadapi Pilihan Raya Negeri (PRN) Melaka 20 November ini.Timbalan Presiden Umno Mohamad Hasan berkata perkara itu akan diputuskan dalam Mesyuarat Khas Majlis Tertinggi (MT) parti itu dalam waktu terdekat dengan mengambil kira segala pandangan dan kaji selidik daripada setiap bahagian.“Parti belum buat keputusan lagi (setakat ini), keputusan akan dibuat daripada Mesyuarat MT, jadi semua keputusan nanti kita bincang daripada syor biro politik dan pandangan lain secara teliti, pengakhirannya kita akan tengok mana beri kebaikan, masuk pilihan raya nak menang bukan nak pesta.Apa jua keputusan akan diputuskan dalam mesyuarat tersebut dan presiden parti akan buat kenyataan, setakat hari ini tiada keputusan lagi,” katanya kepada pemberita selepas merasmikan Program Taklimat dan Perasmian Berkelompok Persidangan Tahunan Cawangan Umno 2021, Bahagian Rembau hari ini.Dalam pada itu, Mohamad yang juga ahli Dewan Undangan Negeri Rantau berkata sekiranya Umno bergerak sendirian, parti itu sudah menyasarkan kerusi yang akan ditandingi namun perancangan itu akan diolah kembali jika Umno memutuskan bekerjasama dengan parti lain.Secara umumnya, Umno sudah tahu mana kerusi-kerusi yang kita hendak bertanding, cuma jika ada pihak lain (kerjasama parti lain) kita akan ubah semula (pembahagian kerusi).“Ini semua terpulang kepada keputusan MT UMNO, Melaka tak ada banyak kerusi jadi tidak ada isu pembahagian kerusi dalam kalangan parti komponen BN… kita tak boleh kata kerusi tradisi lagi, bagi UMNO bila kita masuk PRN Melaka, kita nak menang bukan nak bermegah-megah,” katanya.


Semua sekolah di negeri Fasa 4 PPN perlu bersedia sepenuhnya sebelum dibuka, kata menteri

Semua sekolah di negeri Fasa Empat Pelan Pemulihan Negara (PPN) perlu membuat persediaan rapi sebelum sesi persekolahan secara bersemuka bermula 3 Oktober ini.Menteri Kanan Pendidikan Radzi Jidin berkata antara yang perlu diberi perhatian pihak sekolah adalah sistem pengudaraan yang baik bagi mengurangkan sebarang risiko penularan jangkitan Covid-19 khususnya melibatkan varian Delta.“Seperti mana nasihat daripada kementerian kesihatan dalam konteks varian Delta ini, apa yang paling penting adalah pengudaraan bukan sahaja dalam bilik darjah, bilik khas dan pejabat, tetapi seluruh kawasan berbilik di sekolah perlu dipastikan berlaku pengudaraan yang baik.Saranan kepada sekolah-sekolah (dalam Fasa Empat), selain Langkawi ada dua lagi tempat iaitu Labuan dan Negeri Sembilan yang akan memulakan sesi persekolahan (secara bersemuka pada 3 Oktober ini), maka persediaan itu perlu dibuat dengan rapi,” katanya dalam satu kenyataan.Katanya, semua langsir atau poster yang digantung di dalam bilik-bilik darjah atau bilik khas perlu dialihkan bagi memastikan pengudaraan berada pada tahap terbaik.Menurutnya, walaupun sesi persekolahan nanti hanya melibatkan kelas peperiksaan, namun persiapan awal perlu dilakukan sebelum sesi persekolahan secara bersemuka dibenarkan kepada murid-murid daripada kelas lain.Terdahulu, Radzi mengadakan tinjauan ke empat buah sekolah di Pulau Tuba, Langkawi bagi melihat persiapan sekolah berkenaan untuk menerima kehadiran murid apabila sesi persekolahan dibuka nanti.Sekolah-sekolah yang dilawati adalah Sekolah Menengah Kebangsaan Langkawi, Pulau Tuba; Sekolah Kebangsaan (SK) Lubuk Chempedak; SK Pulau Tuba dan SK Selat Bagan Nyior.“Secara umumnya saya lihat sekolah-sekolah ini telah bersedia untuk menerima kehadiran murid apabila dibuka kelak,” katanya.


Lebih 2 juta terima 2 dos lengkap vaksin Covid-19

Lebih dua juta rakyat Malaysia diberikan menerima dua dos lengkap vaksin Covid-19 setakat ini ketika Program Imunisasi Covid-19 Kebangsaan (PICK) terus dipergiatkan.Dalam info grafik dikeluarkan Jawatankuasa Khas Jaminan Akses Bekalan Vaksin Covid-19 (JKJAV) dimaklumkan 2,021,956 orang atau 6.2% daripada populasi sudah menerima dua dos suntikan sehingga 26 Jun.Sementara 5,204,993 atau 15.9% menerima dos pertama, menjadikan jumlah keseluruhan dos vaksin diberikan dalam negara berjumlah 7,226,949 setakat ini.Sejumlah 187,877 orang menerima suntikan vaksin semalam yang mana 55,598 daripadanya menerima dos kedua.Selangor mendahului negeri-negeri lain dari segi individu melengkapkan pengambilan dua dos vaksin Covid-19 dengan 268,730 diikuti Sarawak (212,978), Johor (211,797), Perak (187,852) dan Kuala Lumpur (170,621).


Hujan lebat diramal berterusan di Perak, Pahang dan Selangor

Hujan sangat lebat berterusan tahap bahaya diramal berlaku hari ini di beberapa kawasan di ibu negara, Perak, Pahang dan Selangor.Jabatan Meteorologi Malaysia (MetMalaysia) menerusi kenyataan amaran cuaca yang dikeluarkan pada 1.40 pagi memaklumkan bahawa kawasan yang terlibat di Perak ialah Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.Di Pahang, kawasan yang dijangka terlibat ialah Cameron Highlands, Lipis, Raub, Jerantut, Bentong dan Kuantan manakala di Selangor ialah Sabak Bernam, Kuala Selangor, Hulu Selangor, Klang, Gombak, Petaling, Kuala Langat serta Hulu Langat.Sementara itu, hujan lebat berterusan tahap buruk diramal berlaku di Kuala Muda, Kulim dan Bandar Baharu di Kedah; Pahang (Temerloh, Maran dan Pekan); Sepang (Selangor); Wilayah Persekutuan Putrajaya dan Jelebu (Negeri Sembilan).MetMalaysia juga mengeluarkan amaran waspada hujan berterusan di seluruh Perlis; Kedah (Langkawi, Kubang Pasu, Kota Setar, Pokok Sena, Padang Terap, Yan, Pendang, Sik dan Baling), Perak (Hulu Perak) dan Kelantan (Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai).Keadaan cuaca sama turut diramal berlaku di seluruh Terengganu, Melaka, Pahang (Bera dan Rompin); Negeri Sembilan (Seremban, Port Dickson, Kuala Pilah, Rembau, Jempol dan Tampin) serta Johor (Tangkak, Segamat, Muar dan Batu Pahat).


571,802 anggota barisan hadapan daftar untuk imunisasi Covid-19, kata Khairy

Seramai 571,802 orang anggota barisan hadapan mendaftar untuk mendapatkan imunisasi Covid-19 setakat semalam, kata Menteri Penyelaras Program Imunisasi Covid-19 Kebangsaan Khairy Jamaluddin.Beliau berkata daripada jumlah tersebut, 57.3 peratus terdiri dalam kalangan anggota perubatan dan kesihatan iaitu dengan 39.8 peratus Kementerian Kesihatan Malaysia (KKM) dan selebihnya 17.5 peratus pegawai perubatan Angkatan Tentera Malaysia (ATM) serta agensi lain.Menurutnya, baki 42.7 peratus terdiri daripada anggota bukan kesihatan termasuk ATM, Jabatan Bomba dan Penyelamat Malaysia (JBPM), Polis Diraja Malaysia (PDRM), Jabatan Sukarelawan Malaysia (Rela), Jabatan Penjara Malaysia, Jabatan Kastam Diraja Malaysia (Kastam), Jabatan Kebajikan Masyarakat (JKM) dan lain-lain.“Sukacita dimaklumkan bahawa program imunisasi pertama melibatkan Perdana Menteri Muhyiddin Yassin dan Ketua Pengarah Kesihatan Dr Noor Hisham Abdullah diawalkan kepada 24 Feb, berbanding perancangan terdahulu iaitu pada 26 Feb ini.“Kedua-dua mereka akan menjadi antara individu pertama yang akan diimunisasi bersama dengan petugas barisan hadapan,” katanya dalam kenyataan hari ini.Khairy, yang juga menteri sains, teknologi dan inovasi, berkata Malaysia mencatatkan sejarah apabila kumpulan pertama vaksin Covid-19 Pfizer-BioNTech tiba di Lapangan Terbang Antarabangsa Kuala Lumpur (KLIA) pada jam 10.07 pagi tadi.“Saya bersama dengan Menteri Kesihatan Dr Adham Baba, Menteri Pengangkutan Wee Ka Siong dan Dr Noor Hisham berkesempatan menyambut ketibaan vaksin tersebut yang turut disiarkan secara langsung di kaca televisyen,” katanya.Beliau berkata selain di KLIA, ketibaan vaksin hari ini turut melibatkan penghantaran ke Johor dan Pulau Pinang.Seterusnya, bekalan vaksin ini akan dihantar ke 16 lokasi Pusat Simpanan Vaksin (PSV) di seluruh negara iaitu enam di Selangor; Johor (empat); Kuala Lumpur (tiga); Pulau Pinang (dua) dan satu di Putrajaya.“Ketibaan vaksin ini memberi sinar baru kepada kita semua rakyat Malaysia, terutama para petugas barisan hadapan dalam usaha memerangi pandemik ini,” katanya.Penerbangan Malaysia Airlines MH604, pesawat penumpang Airbus A330-300 yang membawa kumpulan pertama vaksin selamat mendarat di KLIAdengan membawa 312,390 dos vaksin untuk Malaysia di bawah Program Imunisasi Covid-19 Kebangsaan yang akan diadakan secara berperingkat.


Saringan sejarah kesihatan sebelum disuntik vaksin, kata Muhyiddin

Saringan sejarah kesihatan dan alahan individu akan dijalankan terlebih dahulu untuk memastikan kesesuaian menerima suntikan vaksin Covid-19, kata Perdana Menteri Muhyiddin Yassin.“Mereka yang tidak sesuai, tidak diberi suntikan,” katanya pada sidang media selepas melancarkan Buku Panduan Program Imunisasi Covid-19 Kebangsaan, di sini hari ini.Muhyiddin berkata selepas seseorang diberi suntikan vaksin, pemantauan akan dibuat selama 15 hingga 30 minit di pusat pemberian vaksin, sebelum mereka dibenarkan pulang, bagi memastikan tiada reaksi alahan yang serius berlaku sejurus menerima suntikan.Beliau berkata vaksin berkenaan mungkin mempunyai kesan sampingan ringan seperti bengkak di tempat suntikan, namun kesan seperti itu dipercayai akan pulih dengan sendiri.Mengambil perkembangan negara-negara lain yang telah melaksanakan program vaksinasi Covid-19 dengan selamat, beliau berharap tidak berlaku perkara luar biasa di Malaysia yang memerlukan kerajaan mengkaji semula perkara berhubung program vaksinasi berkenaan.“Jadi kita harap dengan keadaan yang diperhatikan berlaku di banyak negara, maka demikian juga diharap berlaku di Malaysia. Seperti mana saya telah melawat Indonesia dan berjumpa dengan Jokowi (Presiden Indonesia Joko Widodo) yang sudah menerima vaksin, (beliau) nampak sihat,” katanya.Bagaimanapun, katanya kerajaan akan memantau keberkesanan dan keselamatan vaksin berkenaan untuk memastikan program imunisasi itu boleh diteruskan sehingga satu peringkat semua rakyat  yang layak menerima vaksin berkenaan.Ditanya mengenai sasaran 80% penduduk di negara ini menerima vaksin Covid-19 memandangkan ramai yang meragui keberkesanannya, Muhyiddin berkata kerajaan tidak akan mewajibkan pengambilan vaksin itu seperti yang dilaksanakan di negara-negara lain.“Orang ramai perlu memahami bahawa mereka akan menghadapi kesulitan dalam jangka panjang termasuk larangan perjalanan kerana kebanyakan negara mungkin melarang orang yang tidak divaksin masuk (ke negara mereka).“Sekiranya anda tidak divaksin, mungkin ada kekangan untuk bergerak ke sana sini,” katanya.Muhyiddin berkata kejayaan program imunisasi penting kepada ekonomi kerana sektor tertentu seperti pelancongan dapat beroperasi semula.


Mahkamah benar saman pengundi Gombak, tidak gugurkan pembelaan libat tuduhan salah laku seksual Anwar

Mahkamah Tinggi Kuala Lumpur menolak untuk menggugurkan tuduhan salah laku seksual melibatkan presiden PKR Anwar Ibrahim yang menjadi sebahagian daripada pembelaan Mohamed Azmin Ali terhadap saman yang diajukan sekumpulan pengundi Gombak.Hakim Akhtar Tahir pada masa sama menolak permohonan menteri kanan itu untuk membatalkan saman 10 individu itu dan menetapkan tarikh perbicaraan pada Jun tahun depan.10 orang yang merupakan pengundi berdaftar di Parlimen Gombak dimenangi Azmin pada Pilihan Raya Umum 2018 mengemukakan saman terhadapnya pada November tahun lalu, mendakwa beliau melanggar tugas fidusiari melalui “Langkah Sheraton” sehingga menyebabkan kerajaan Pakatan Harapan jatuh pada Februari tahun lalu.Pihak plaintif menuntut antara lain pengisytiharan Azmin menipu mereka semasa pilihan raya dan melanggar tugasnya untuk mewakili mereka.Dalam kenyataan pembelaannya, Azmin antara lain berkata keputusannya untuk keluar dari PKR adalah kerana beliau merasakan Anwar tidak layak memimpin PKR atau menjadi perdana menteri.Azmin juga berkata beliau bersedia untuk mendedahkan bukti-bukti yang terhadap Anwar yang tidak pernah dikemukakan sebelum ini.Peguam yang mewakili plaintif, N Yohendra berkata dalam sebuah pesanan WhatsApp kepada media berkata Akhtar telah menetapkan tarikh 7, 8, 9 dan 10 Jun tahun depan bagi pendengaran kes dan 7 April 2022 bagi pengurusan kes.Azmin memfailkan permohonan untuk mengenepikan saman yang diajukan pada 12 Mac lalu di atas dasar saman tersebut tidak mengemukakan alasan munabah dalam saman mereka, selain menyifatkan ia sebagai fitnah, tuduhan melulu, dan merupakan salah guna proses mahkamah serta bertentangan atau ultra vires dengan Perlembagaan Persekutuan.Beliau turut berkata saman itu melanggar hak asasinya untuk bebas berpersatuan seperti yang diperuntukkan di bawah Perkara 10 Fasal (1) (c) Perlembagaan Persekutuan


Junta Myanmar bebaskan sami anti Islam di Myanmar

Junta tentera Myanmar semalam membebaskan sami Buddha anti Islam yang sebelum ini dipenjarakan atas tuduhan menghasut oleh kerajaan Aung San Suu Kyi yang digulingkan Februari lalu.Ashin Wirathu, yang sebelum ini pernah digelar sebagai “Buddhist Bin Laden” oleh majalah Time kerana menghasut kebencian agama di Myanmar, dibebaskan selepas semua tuduhan terhadapnya digugurkan, kata sebuah kenyataan.Ashin juga dikatakan sedang menerima rawatan di sebuah hospital tentera, namun tidak dijelaskan kenapa dia dimasukkan ke hospital.Sami berusia 53 tahun itu terkenal kerana retorik nasionalis anti agama Islam terutama terhadap etnik Islam Rohingya yang.Pada 2017, badan agama Buddha tertinggi negara itu melarang Ashin mengajar bagi tempoh setahun.Selepas larangan tersebut tamat, pendakwah pro tentera itu kembali berucap di himpunan kumpulan nasionalis, di mana dia menuduh kerajaan Suu Kyi terbabit rasuah dan mengkritik kegagalan meminda Perlembagaan.Ashin juga menghadapi tuduhan menyemarakkan “kebencian atau penghinaan” dan “meluahkan kemarahan” terhadap kerajaan Suu Kyi.Myanmar dilanda kemelut sejak rampasan kuasa tentera 1 Februari lalu, menyaksikan tindakan ketenteraan terhadap penunjuk perasaan menyebabkan lebih 1,000 orang terkorban.Junta Myanmar, yang diisytiharkan sebagai Majlis Pentadbiran Negara membatalkan keputusan pilihan raya umum November lalu, di mana parti pimpinan Suu Kyi, Liga Nasional Demokrasi (NLD) menang besar.Dalang kudeta Myanmar, Min Aung Hlaing, mendakwa tindakan rampasan kuasa diambil selepas didapati berlaku penipuan besar-besaran ketika pilihan raya itu.Suu Kyi, yang ditahan sejak kudeta junta, menghadapi beberapa pertuduhan termasuk melanggar perintah larangan Covid-19 dan mengimport serta memiliki “walkie talkie” secara haram, yang jika sabut kesalahan boleh dipenjara lebih 10 tahun.


Seludup daging beku, 2 pegawai Maqis direman 5 hari

Dua pegawai Jabatan Perkhidmatan Kuarantin Dan Pemeriksaan Malaysia (Maqis) Johor yang ditahan malam tadi bagi membantu siasatan kes kartel daging sejuk beku, direman selama lima hari bermula hari ini.Perintah reman sehingga Isnin ini dikeluarkan Penolong Pendaftar Mahkamah Rendah Johor Bahru, Nur Izzaty Muhammad Zahari selepas membenarkan permohonan reman dibuat oleh Suruhanjaya Pencegahan Rasuah Malaysia (SPRM).Tempoh reman berkenaan akan membolehkan kedua-dua suspek berusia 27 dan 31 tahun disiasat lanjut di bawah Seksyen 17(a) Akta SPRM 2009.Kedua-dua mereka yang ditugaskan di Pelabuhan Tanjung Pelepas, Gelang Patah di Iskandar Puteri, dekat sini, ditahan di Ibu Pejabat SPRM negeri kira-kira jam 11 malam tadi selepas disyaki menerima rasuah bagi aktiviti penyeludupan berkenaan.Pada 2 Disember lalu, Maqis membongkar kegiatan kartel itu yang membawa masuk daging tanpa sijil halal sebelum meletakkan logo halal palsu untuk dijual di pasaran tempatan.Dalam perkembangan lain, empat individu lain terdiri daripada tiga pengarah syarikat dan seorang kerani yang turut direman selama empat hari bersabit skandal sama sebelum ini telah dibebaskan dengan jaminan SPRM sebanyak RM10,000 setiap seorang selepas tempoh reman mereka tamat hari ini.Kesemua suspek berusia antara 39 hingga 50 tahun sebelum ini dikenakan perintah reman selama empat hari bermula Isnin oleh Mahkamah Majistret di sini.


Malaysia kekal di kedudukan terendah dalam laporan pemerdagangan manusia AS

Malaysia kekal berada di Tahap 3 dalam Laporan Pemerdagangan Manusia (TIP) Amerika Syarikat (AS) bagi 2022, di mana pihak berkuasa AS berkata Putrajaya tidak memenuhi standard minimum dalam usaha membanteras pemerdagangan manusia dan tidak melakukan usaha yang signifikan dalam menghentikannya.
Dalam laporan itu, Jabatan Negara AS berkata kerajaan Malaysia telah mengambil "beberapa langkah" untuk menangani isu pemerdagangan manusia, seperti meminda undang-undang anti pemerdagangan manusia dan Akta Kerja bagi memperluaskan definisi buruh paksa.
Jabatan itu turut berkata Putrajaya juga menjatuhkan hukuman kepada lebih ramai pesalah jenayah pemerdagangan manusia berbanding tempoh pelaporan sebelum ini selain turut mengeluarkan lebih banyak kebebasan bergerak kepada mangsa jenayah itu di pusat perlindungan yang dibiayai kerajaan, selain menerima pakai pelan tindakan nasional bagi tempoh lima tahun dalam usaha membanteras buruh paksa.
"Bagaimanapun, kerajaan terus mencampur adukkan jenayah pemerdagangan manusia dan penyeludupan migran, di mana ia menjejaskan penguatkuasaan undang-undang dan usaha mengenal pasti mangsa," katanya.
"Siasatan anti pemerdagangan juga turut merosot, dan kerajaan tidak mendakwa atau mensabitkan kesalahan terhadap pegawai kerajaan yang didakwa terlibat dalam jenayah pemerdagangan manusia.”
Laporan TIP 2022 turut merangkumkan usaha kerajaan yang dijalankan dari 1 April 2021 hingga 31 Mac 2022.
Beberapa negara diberikan kedudukan mengikut tahap, di mana Tahap 1 adalah tahap tertinggi dari empat tahap.
Penentuan kedudukan itu dibuat berdasarkan sejauh mana usaha kerajaan dalam memenuhi standard minimum Akta Perlindungan Mangsa Pemerdagangan 2000 (TVPA).
Negara yang disenaraikan pada Tahap 1 ialah negara memenuhi sepenuhnya standard minimum TVPA manakala negara Tahap 2 pula adalah negara yang tidak sepenuhnya mengikut standard TVPA namun melakukan usaha-usaha yang ketara bagi memenuhi standard tersebut.
Negara Tahap 2 Dalam Senarai Pemerhatian pula ialah negara yang kerajaannya tidak memenuhi standard minimum namun sedang melakukan usaha yang signifikan untuk mencapai piawaian tersebut, di mana anggaran bilangan mangsa jenayah pemerdagangan manusianya tinggi atau meningkat dengan ketara dan kerajaan tidak mengambil tindakan membanterasnya secara berkala.
Laporan itu juga turut menilai negara yang gagal memberikan bukti bahawa wujud usaha yang ketara dalam membanteras pemerdagangan manusia berbanding tahun lalu, termasuk peningkatan siasatan, pendakwaan dan pensabitan bagi jenayah tersebut, selain bukti pengurangan aktiviti subahat penguat kuasa dan pegawai kerajaan dalam jenayah itu.
Sementara negara-negara yang kerajaannya tidak memenuhi standard minimum dan tidak melakukan usaha gigih dalam membanteras jenayah tersebut diletakkan pada Tahap 3.
Kerajaan negara yang disenaraikan pada Tahap 3 juga mungkin tertakluk kepada sekatan tertentu bagi bantuan asing, di mana presiden AS boleh menentukan, antara lain, untuk tidak memberikan bantuan bukan kemanusiaan dan bukan berkait perdagangan seperti yang ditakrifkan dalam TVPA.
Malaysia berada di Tahap 3 sejak 2021.
Ia berada dalam senarai negara Tahap 2 Dalam Senarai Pemerhatian bagi tempoh tiga tahun sebelumnya, dari 2018 hingga 2020, walaupun ia berada di Tahap 2 pada 2017.
Sebelum itu, Malaysia sekali lagi berada di Tahap 2 Dalam Senarai Pemerhatian dari 2015 hingga 2016.
Laporan TIP 2022 juga mengatakan seperti tahun-tahun sebelumnya, Putrajaya dadapati masih tidak menangani dakwaan yang boleh dipercayai daripada pelbagai sumber yang mendakwa wujud jenayah pemerdagangan buruh dalam industri pembuatan getah dan sektor minyak sawit.
Ia berkata kegagalan kerajaan menangani pemerdagangan dalam sektor ini menyebabkan majikan yang mendera pekerja terus beroperasi tanpa dikenakan hukuman.
"Oleh kerana usaha kenal pasti mangsa tidak konsisten, pihak berkuasa terus menghukum mangsa jenayah pemerdagangan manusia secara tidak wajar atas kesalahan berkait imigresen dan 'pelacuran'," katanya.
"Penyelarasan antara agensi yang lemah dan perkhidmatan perlindungan mangsa yang tidak mencukupi secara keseluruhannya, tidak menggalakkan mangsa daripada terus berada di Malaysia untuk menyertai prosiding jenayah, seterusnya menghalang usaha penguatkuasaan undang-undang anti pemerdagangan manusia."
Laporan itu turut mengesyorkan supaya Malaysia meningkatkan usaha dalam mengenal pasti mangsa, termasuk pekerja domestik dan pekerja dalam sektor pembuatan minyak sawit dan getah.
Ia juga mencadangkan agar kerajaan melatih pegawai penguatkuasaan, termasuk polis  dan pegawai imigresen mengenai prosedur operasi standard (SOP) bagi mengenal pasti mangsa termasuk maklumat mengenai indikator pemerdagangan manusia.
Ia berkata perlindungan buruh perlu ditingkatkan, di samping kapasiti penguatkuasaan undang-undang dalam menyiasat dan mendakwa kes pemerdagangan dan melarang majikan menyimpan pasport pekerja tanpa kebenaran pekerja.
"Hapuskan yuran pengambilan atau penempatan yang dikenakan kepada pekerja oleh perekrut dan pastikan yuran pengambilan mereka dibayar oleh majikan," tambahnya.
"Kurangkan kelewatan dalam pendakwaan, dan sediakan panduan yang lebih baik kepada pendakwa raya dalam meneruskan pertuduhan pemerdagangan manusia, dan tingkatkan kebiasaan kehakiman dengan semua jenis jenayah berkait pemerdagangan manusia, khususnya buruh paksa.
"Tingkatkan usaha untuk mengenal pasti mangsa pemerdagangan manusia dalam kalangan pekerja dari China dalam projek infrastruktur yang berkaitan dengan China.”
Laporan itu berkata amalan rasuah yang berterusan dalam proses pengambilan warga asing untuk bekerja di Malaysia meningkatkan kos dan seterusnya menyebabkan warga asing terdedah untuk menjadi mangsa jenayah pemerdagangan manusia akibat tanggungan hutang yang dipaksa ke atas mereka.
"Pegawai imigresen melakukan jenayah pemerdagangan manusia di mana mereka menerima rasuah daripada broker dan penyeludup di kawasan sempadan, termasuk di lapangan terbang.
“Beberapa pegawai kerajaan mendapat keuntungan daripada rasuah dan penglibatan langsung dalam jenayah ugut dan eksploitasi migran,” katanya.


PM nafi bubar Parlimen kerana didesak Umno

Perdana Menteri Ismail Sabri Yaakob menafikan pembubaran Parlimen yang dibuat kerajaan dilakukan atas desakan dari parti sendiri, Umno.
Beliau berkata walaupun terdapat desakan daripada parti Umno berhubung pembubaran Parlimen selepas kemenangan Barisan Nasional (BN) pada Pilihan Raya Negeri (PRN) Johor, namun kehendak parti itu tidak diikuti perdana menteri.
“Kalau ikutkan pandangan daripada parti dah lama, dah lama saya bubar Parlimen. Tengok masa PRN Johor yang kata bubar-bubar, setiap kali perhimpunan pun sebut bubar-bubar.
“Umno dah lama cakap soal pembubaran, cuma masa yang tak sesuai dan saya pun masih belum merancang lagi dari segi tarikh yang tepat. Tetapi apabila ada isu yang berkaitan dan saya nampak tak boleh nak ‘go on’  (teruskan) lagi, jadi saya bubarlah,” katanya kepada media selepas melancarkan pembukaan Lebuhraya Bertingkat Damansara-Shah Alam (DASH) hari ini.
Ismail yang juga naib presiden Umno berkata demikian kepada pemberita selepas ditanya mengenai sama ada pembubaran yang diumumkan itu dilakukan atas desakan parti berkenaan.
Ismail berkata sukar baginya untuk memimpin kerajaan sekiranya tiada kesepakatan atau solidariti sesama menteri Kabinet.
“Bagaimana saya nak menguruskan kerajaan dengan baik kalau saya tidak yakin dengan kesepakatan atau solidariti sesama menteri Kabinet?,” katanya.
Katanya, Presiden Bersatu Muhyiddin Yassin juga pernah mengeluarkan kenyataan bahawa kerajaan ini gagal dan perlu mengadakan pilihan raya semula dan segera.
“Presiden Bersatu, dia adalah parti yang sama dalam gabungan kerajaan. Ada sembilan tak silap saya menteri dari parti dia (Bersatu). Tiba-tiba dia ‘attack’ (serang) kerajaan, itu merupakan perkara yang amat tidak bertanggungjawab kalau dia katakan saya tidak bertanggungjawab,” katanya.
Justeru, beliau berkata demi memastikan kestabilan kerajaan bagi proses pemulihan ekonomi pasca Covid-19 dan pelaksanaan agenda lebih besar, Ismail menegaskan mandat seharusnya dikembalikan kepada rakyat untuk membuat pilihan membentuk kerajaan yang lebih stabil selepas Pilihan Raya Umum Ke-15.


DAP terbuka untuk bekerjasama dengan Umno, kata Anthony Loke

DAP sentiasa terbuka untuk bekerjasama dengan mana-mana parti termasuk Umno demi mecapai kebaikan buat rakyat, kata setiausaha organisasinya, Anthony Loke.Katanya, DAP sentiasa terbuka untuk mencari konsensus dengan mana-mana parti, sama ada dalam satu gabungan atau gabungan yang lain.“Politik itu dinamik,” kata bekas menteri pengangkutan itu dalam program “Consider This” yang disiarkan Astro Awani malam tadi.“Kami tidak menutup pintu kerjasama di masa hadapan namun pada masa sekarang, pendirian kami jelas berhubung beberapa pemimpin dalam Umno,” kata Loke merujuk kepada pemimpin-pemimpin Umno yang berdepan dengan dakwaan rasuah di mahkamah atau yang disabitkan bersalah.Presiden Umno Ahmad Zahid Hamidi pada ketika ini berdepan dengan 47 pertuduhan – 12 berhubung pecah amanah, lapan berkaitan rasuah dan 27 pertuduhan pengubahan wang haram.Sementara bekas perdana menteri, Najib Razak sudah disabitkan bersalah dalam kes SRC International dan dijatuhkan hukuman penjara dan denda tetapi hukuman ditangguhkan sementara menunggu proses rayuan.Loke berkata, perlu ada keberanian daripada kedua-dua DAP dan Umno untuk duduk berbincang.“Apabila saya bersembang dengan rakyat, ada yang memberi pandangan bahawa untuk mewujudkan kestabilan, dua parti yang mempunyai perwakilan terbesar di Parlimen, iaitu Umno dan DAP perlu duduk semeja dan berbincang.“Namun, ingin saya ingatkan bahawa perkara ini memerlukan keberanian, bukan sahaja dari satu pihak tetapi kedua-dua pihak. Adakah Umno bersedia untuk duduk semeja dan berbincang?” soal Loke.


4,427 dilaporkan pulih, jumlah tertinggi setakat ini

Sebanyak 3,346 kes baru Covid-19 dikesan hari ini termasuk tujuh jangkitan import, menjadikan angka keseluruhan penularan dalam negara berjumlah 183,801, kata Ketua Pengarah Kesihatan Dr Noor Hisham Abdullah.Daripada jumlah kes baru itu, 2,602 kes melibatkan warganegara manakala 737 bukan warganegara.Katanya, sebanyak 4,427 pesakit pulih dan dibenarkan pulang, menjadikan jumlah keseluruhan angka sembuh 141,446 kes.“Selangor melaporkan kes harian tertinggi iaitu sebanyak 950 kes diikuti Sabah 431 dan Kuala Lumpur 390 kes,” katanya dalam satu kenyataan.Katanya, kes aktif dengan kebolehjangkitan pula berjumlah 41,667.“Daripada jumlah itu 265 pesakit di tempatkan di Unit Rawatan Rapi termasuk 102 memerlukan bantuan alat pernafasan,” katanya.Noor Hisham memaklumkan terdapat 11 lagi kematian, menjadikan jumlah mangsa yang maut meningkat kepada 678 orang.Katanya terdapat sembilan kluster baru dikesan membabitkan:Kluster Ladang Segama di Sabah (tempat kerja).Kluster Jalan Segama di Sabah (tempat kerja).Kluster Keluli Tujuh di Johor (tempat kerja).Kluster Jalan Tengar di Johor (tempat kerja).Kluster Jalan Sebelas di Selangor (tempat kerja).Kluster Tapak Bina Sri Petaling di Kuala Lumpur (tempat kerja).Kluster Bukit Emas di Negeri Sembilan (tempat kerja).Kluster Tapak Bina Flora di Putrajaya (tempat kerja).Kluster Tembok Taiping di Perak (pusat tahanan).


PBB rayu derma AS$3.85 bilion, cegah kebuluran di Yaman

Pertubuhan Bangsa-Bangsa Bersatu (PBB) berkata organisasinya sedang mengumpulkan AS$3.85 bilion pada Isnin bagi mencegah kebuluran berskala besar di Yaman.Pertubuhan itu turut mendedahkan Yaman yang masih dilanda perang saudara itu kini berdepan ancaman yang teruk apabila kanak-kanak terpaksa menghadapi keadaan dahsyat kebuluran.Lebih dari 100 negara dan penderma akan menyertai konferens yang dihos Sweden dan Switzerland tersebut.Ketika ini, pemberontak Huthi di Yaman sedang berusaha untuk mengawal wilayah utara negara itu.Puluhan ribu warga Yaman terkorban dan jutaan lagi terpaksa berdepan krisis kebuluran di negara yang kini menghadapi enam tahun konflik dalaman. Konflik yang disifatkan PBB sebagai krisis kemanusian terdahsyat di dunia.Dengan bantuan yang dilihat semakin berkurangan bermula 2020 akibat pandemik Covid-19. Kebanyakan program kemanusiaan telah ditutup dan situasi di Yaman semakin buruk.PBB dan negara-negara sekutunya telah menerima sejumlah AS$1.9 bilion, sekitar separuh jumlah yang diperlukan ketika ini.Pada Isnin, PBB menyeru untuk usaha mendapatkan dana segera bagi menyokong 16 juta penduduk Yaman. Dana segera itu mampu membantu sekurang-kurangnya dua pertiga populasi yang sangat-sangat memerlukan bantuan untuk terus hidup.“Bagi ramai penduduk Yaman, hidup kini sangat-sangat mendesak. Kehidupan kanak-kanak di Yaman sangat dahsyat. Perang telah menelan seluruh generasi muda di Yaman.”“Kita perlu tamatkan krisis ini sekarang dan berusaha untuk berdepan dengan kesan buruk ini. Ini bukan masanya untuk kita meninggalkan mereka!” Kata Setiasausaha Agung PBB Antonio Guterres.


Projek rumah sakit, lewat siap, terbengkalai dijangka meningkat

Jumlah projek perumahan swasta berstatus lewat, sakit dan terbengkalai dijangka meningkat susulan kesan Perintah Kawalan Pergerakan (PKP) akibat penularan Covid-19 yang masih menjejaskan syarikat pemaju.
Timbalan Menteri Pembangunan Kerajaan Tempatan (KPKT) Akmal Nasrullah Mohd Nasir berkata Task Force Projek Perumahan Swasta Sakit dan Terbengkalai mencatatkan sebanyak 110 projek lewat, 435 projek sakit dan 112  projek terbengkalai sehingga 31 Mac lepas.
"Di bawah Task Force ,kita menilai jumlah projek secara bulanan kerana  status pertukaran projek berlaku secara dinamik yang mana ada bulan projek berstatus 'sihat' bulan depan dia 'jatuh sakit' atau berlaku kelewatan.
"Pada masa sama, (menerusi) gambaran yang kami terima dalam mesyuarat yang baru selesai, mungkin ada berlaku peningkatan lagi, tapi saya belum umumkan statistik itu," katanya kepada pemberita ketika melawat dua projek pembangunan swasta berstatus sakit di Kuala Lumpur hari ini.
Beliau berkata tumpuan utama Task Force adalah mengurangkan jumlah projek sakit antara lain dengan turun padang dan membantu mencari penyelesaian bagi memastikan pemaju menunaikan tanggungjawab bagi menyempurnakan projek.
"Ada beberapa aspek yang kita nilai antaranya kemampuan pemaju untuk menyiapkan projek, memahami sekiranya ada masalah dihadapi yang mana pihak Task Force akan bantu cuba mempermudah proses tersebut," katanya.
Katanya pihak tersebut juga melaksanakan statistik unjuran iaitu jangkaan projek yang akan bermasalah pada masa depan sebagai langkah pencegahan projek bermasalah dan mengambil kira pelbagai cadangan untuk penambahbaikan termasuk meminda Akta 118 (Akta Pemajuan Perumahan (Kawalan dan Pelesenan) 1966) serta  pelaksanaan yang diguna pakai bagi kelulusan projek.
Terdahulu, Akmal Nasrullah mengadakan lawatan bagi meninjau status terkini Residensi Hektar Gombak dan Kondominium Mulberi yang berstatus sakit disebabkan kelewatan pihak pemaju rentetan daripada kekangan kewangan kesan kenaikan kos bahan binaan susulan PKP.
Beliau berkata bagi Projek Residensi Gombak sambungan paip pembetungan tidak dapat dilaksanakan oleh Jabatan Perkhidmatan Pembetungan akibat kekangan teknikal menyebabkan pihak pemaju perlu menaik taraf Loji Rawatan Kumbahan dan pihaknya akan mengadakan mesyuarat bersama Suruhanjaya Perkhidmatan  Air Negara bagi merungkaikan masalah tersebut.
Katanya bagi Kondominium Mulberi yang sepatutnya siap pada 2016 pula, pihak pemaju telah memberi komitmen untuk menyiapkan projek tersebut dan sebahagian besar pembangunan fizikal telah selesai.
“Hanya tinggal beberapa perkara melibatkan beberapa agensi dan kita yakin CCC (Sijil Perakuan Siap dan Pematuhan) akan diberi dalam tempoh tahun ini juga," katanya.


Wang diberi Jho Low untuk gambar dengan Obama, bukan sumbangan politik, kata Pras Michel

Penyanyi hip-hop Pras Michel ketika memberi keterangan pembelaannya pada Selasa berkata beliau menerima sejumlah AS$20 juta (kira-kira RM88.6 juta) daripada ahli perniagaan Low Taek Jho untuk membantunya bergambar bersama bekas presiden Amerika Syarikat (AS) Barack Obama.
Michel berdepan tuduhan konspirasi jenayah, lobi asing dan kempen kewangan kerana didakwa berkomplot dengan Low untuk cuba mempengaruhi pentadbiran Obama dan bekas presiden Donald Trump.
Pemenang anugerah Grammy itu memberitahu juri di Mahkamah Washington bahawa Low yang kini menjadi buruan pihak berkuasa kerana dituduh menggelapkan sejumlah AS$4.5 bilion daripada dana kekayaan negara 1MDB, tidak mengarahkannya untuk membuat sumbangan politk menggunakan wang berkenaan sebaliknya hanya untuk gambar tersebut.
Michel berkata beliau menggunakan sebahagian daripada dana berkenaan bagi membiayai tiga rakannya sebanyak AS$40,000 yang menghadiri majlis kutipan derma untuk Obama.
Katanya, beliau tidak mengetahui bahawa tindakannya itu menyalahi undang-undang.
"Apabila anda menerima wang daripada Jho Low, anda menggunakannya untuk membuat sumbangan politik," tanya Pendakwa Raya persekutuan John Keller di Mahkamah Washington.
"Tidak," jawab Michel, ketika memberi keterangan pada perbicaraan tersebut.
"Sebaik sahaja dia memberi saya wang itu, itu adalah hak saya bagaimana untuk saya membelanjakan wang itu kerana ia adalah kepunyaan saya."
Beliau menyifatkan dana daripada Low sebagai "hadiah."
Mengikut perundangan AS, adalah haram bagi mana-mana warga asing melakukan derma dalam kempen pilihan raya negara itu, malah membayar orang lain bagi membuat sumbangan politk turut dikasifikasikan sebagai melanggar undang-undang.
Michel dituduh bersubahat dengan Low dalam tiga skim, yang mana pendakwa raya mengatakan beliau dibayar berjuta-juta dolar.
Tuduhan pertama, pendakwa mendakwa bahawa Michel melanggar undang-undang pilihan raya persekutuan dengan menyalurkan kira-kira AS$2 juta daripada Low ke dalam tabung kempen Obama pada 2012 dan menutup sumber dana dengan menggunakan penderma lain.
Michel juga dituduh berusaha untuk meyakinkan Jabatan Kehakiman era Trump untuk menggugurkan siasatan sivil dan jenayahnya terhadap Low berhubung skandal 1MDB, dan cuba melobi pentadbiran AS bagi pihak kerajaan China untuk membawa pulang seorang ahli politik pembangkang Guo Wengui.


KPDNHEP gesa AirAsia pastikan penumpang tidak terjejas menjelang cuti Wesak, Gawai

Kementerian perdagangan dalam negeri dan hal ehwal pengguna (KPDNHEP) mahu kebajikan penumpang syarikat penerbangan AirAsia tidak lagi terjejas menjelang beberapa cuti umum tidak lama lagi seperti Hari Wesak yang disambut Ahad ini dan Hari Gawai bulan depan.Menterinya Alexander Nanta Linggi berkata beliau telah membangkitkan perkara itu semasa pasca libat urus KPDNHEP-AirAsia baru-baru ini.“Dalam isu tersebut KPDNHEP akan terus menjaga hak pengguna manakala selebihnya membabitkan operasi akan diselia mengikut bidang kuasa Suruhanjaya Penerbangan Malaysia (Mavcom) dan kementerian pengangkutan. “Langkah penyelesaian diambil AirAsia untuk mengurangkan gangguan operasi adalah melaksanakan penerbangan menyelamat (rescue flights) bagi penumpang yang terkandas contohnya KCH-KL (Kuching-Kuala Lumpur) atau MYY-KL (Miri-Kuala Lumpur),” katanya dalam hantaran di akaun Twitter.Menurut Nanta, jika Rapid Rail boleh memberikan kupon perjalanan sehala kepada penumpang terjejas ekoran satu insiden semalam, beliau percaya AirAsia juga perlu memikirkan kuantum yang sesuai untuk penumpang mereka. Beliau berkata pengguna yang berhadapan dengan jadual penerbangan terjejas berhak membuat aduan rasmi kerana tanpa aduan gambaran sebenar kepuasan pelanggan tidak akan diperoleh. Katanya sekiranya aduan dibuat dan mempunyai asas dan selari garis panduan Mavcom, AirAsia memaklumkan bahawa bentuk pampasan yang layak diperoleh pengguna adalah pertukaran penerbangan (percuma), kredit untuk diguna kemudian, pulangan wang, penginapan hotel serta makanan dan minuman. Nanta berkata setakat 9 Mei, jumlah aduan penumpang yang dihantar terus ke AirAsia dilihat hampir konsisten dan sekitar 60-80 aduan setiap bulan. Sementara jumlah aduan penumpang AirAsia yang diterima menerusi Mavcom merekodkan trend penurunan bagi tempoh Januari-April, kata beliau.“Menurut AirAsia lebih 90% aduan yang dikemukakan menerusi kedua-dua saluran (Mavcom dan terus ke AirAsia) sudah diselesaikan. Empat punca utama dikenal pasti oleh AirAsia yang menyumbang kepada kelewatan, penangguhan dan penjadualan semula penerbangan membabitkan pelbagai destinasi,” katanya. Nanta berkata empat punca kelewatan penerbangan AirAsia adalah jumlah pesawat yang terhad, kekangan operasi dan kawal selia, isu teknikal yang turut terkait dengan “pintasan burung” pada enjin pesawat serta panahan kilat terhadap pesawat dan keadaan cuaca.


Sabah, Sarawak kini berstatus wilayah, bukan lagi negeri, kata TPM

Kedudukan Sabah dan Sarawak dalam Malaysia bukan lagi berstatus negeri sebaliknya wilayah, kata Timbalan Perdana Menteri Ahmad Zahid Hamidi.
Beliau yang juga Menteri Kemajuan Desa dan Wilayah berkata pemindahan ibu kota Indonesia ke Kalimantan Timur menjadikan kedudukan wilayah Sabah dan Sarawak menjadi lebih strategik untuk dibangunkan sebagai kawasan pertumbuhan baharu.
“Kerajaan Perpaduan yang terbentuk hari ini mempunyai obligasi perundangan dan moral yang cukup besar terhadap Sabah dan juga Sarawak,” katanya.
Ahmad Zahid yang juga Presiden Umno berkata demikian dalam ucapan dasarnya pada Perhimpunan Agung Umno 2022 di Pusat Dagangan Dunia Kuala Lumpur di sini hari ini. Ia dihadiri 2,820 perwakilan.
Sehubungan itu, Pengerusi Barisan Nasional (BN) itu berkata Perjanjian Malaysia 1963 (MA63) perlu dilaksanakan segera.
“Walaupun ada beberapa perkara pokok yang dilaksanakan, masih banyak perkara  yang menjadi asas kepada MA63 perlu diterjemahkan pelaksanaannya,” katanya.
Ahmad Zahid berkata limpahan pembangunan di Kalimantan perlu digarap segera agar Sabah dan Sarawak lebih pesat membangun.
“Sejak 1963, Sabah dan Sarawak banyak menyumbang kepada pembangunan ekonomi negara, dan kini adalah masa terbaik untuk kita sama-sama memajukan Sabah dan Sarawak, seiring dengan perkembangan di keseluruhan kepulauan Borneo termasuk Kalimantan, Indonesia,” katanya.
Pada 4 Januari lepas, Perdana Menteri Anwar Ibrahim berkata pemimpin sekarang perlu mempunyai tekad untuk mempertahankan semangat Malaysia dalam MA63 selain menghormati perjanjian itu yang merupakan keputusan serta cerminan kebijaksanaan kepimpinan terdahulu.
Anwar turut mengumumkan jumlah peruntukan bagi geran khas kepada Sabah dan Sarawak mengikut Perkara 112D Perlembagaan Persekutuan harus dikaji setiap lima tahun agar jumlahnya lebih munasabah selain bersetuju supaya pelaksanaan mana-mana projek dengan kos di bawah RM50 juta di kedua-dua negeri diputuskan hampir sepenuhnya oleh kerajaan negeri dengan perlu mematuhi peraturan kewangan.


SPRM lapor polis dakwaan palsu, tidak disahkan terhadap Azam

Suruhanjaya Pencegahan Rasuah Malaysia (SPRM) menggesa polis menyiasat seorang aktivis NGO berhubung penerbitan berita palsu berkait sebuah artikel yang mendakwa Ketua Pesuruhjaya Suruhanjaya Pencegahan Rasuah Malaysia (SPRM) Azam Baki mempunyai konflik kepentingan dalam pemilikan beberapa saham syarikat, MalaysiaNow difahamkan.Dalam sebuah laporan yang dilihat MalaysiaNow, Mohan Munusamy, yang merupakan penolong kanan pesuruhjaya SPRM berkata dakwaan yang dilakukan Lalitha Kunaratnam bukan sahaja salah fakta, bahkan membayangkan pegawai-pegawai kanan penguatkuasan badan itu melakukan rasuah hanya kerana mereka terlibat dalam perniagaan.“Saya sedia maklum bahawa adalah tidak menjadi satu kesalahan jika seseorang pegawai penguatkuasa kanan memiliki saham atau menjadi pengarah mana-mana syarikat dan perkara ini tidak sama sekali dilarang oleh undang-undang di Malaysia,” katanya.Ia juga turut berkata dakwaan terhadap Azam tersebut adalah “palsu, tidak berasas, berniat jahat”, sambil menambah artikel Lalitha, yang mempunyai kaitan dengan NGO C4 Center diketuai aktivis Cynthia Gabriel ditulis dengan tujuan memburukkan badan-badan penguatkuasaan dan pegawai kerajaan.“Saya mendapati penulis artikel itu membuat kenyataan palsu tanpa sebarang percubaan untuk mengesahkannya, dia membuat kesimpulan sendiri bahawa semua penguatkuasan kanan akan menyalahgunakan kuasa dan melakukan rasuah jika mereka memiliki saham atau terlibat dengan perniagaan,” tambahnya.Pada Khamis, Azam menghantar surat tuntutan terhadap Lalitha, beberapa jam selepas beliau berkata akan mengambil tindakan undang-undang terhadap dakwaan yang dilakukannya.Azam turut berkata tiada sebarang kesalahan dalam membenarkan adiknya, Nasir Baki untuk melaksanakan perniagaan menggunakan akaun beliau bagi membeli saham dalam pasaran terbuka.Lembaga Penasihat Pencegahan Rasuah (LPPR) juga turut berkata Azam tidak melakukan sebarang kealahan dan pengerusinya Abu Zahar Ujang turut berkata lembaga itu berpuas hati dengan penjelasan berhubung perkata itu yang diberikan sendiri oleh ketua pesuruhjaya SPRM itu.Susulan itu, pemimpin Pakatan Harapan (PH) menyerang Azam dan Abu Zahar, menggesa kedua-duanya disiasat dan diberikan cuti sementara selain turut menggesa siasatan dilakukan terhadap ketua pesuruhjaya SPRM sebelum ini.Azam yang menduduki jawatan ketua pesuruhjaya selepas Latheefa Koya meletakkan jawatan pada Mac 2020, memiliki empat dekad pengalaman dalam badan pencegahan rasuah termasuk ketika berada dalam agensi rasuah sebelum SPRM, iaitu Badan Pencegahan Rasuah.Dilatih dalam bidang kejuruteraan dan undang-undang, Azam adalah merupakan pegawai paling kanan dalam SPRM yang mempunyai pengalaman luas dalam siasatan melawan jenayah pengubahan wang haram, selain siasatan kes berprofil tinggi melibatkan ahli perniagaan dan ahli politik.


Menteri nafi berpihak kepada AirAsia isu kelewatan penerbangan

Menteri Perdagangan Dalam Negeri dan Hal Ehwal Pengguna (KPDNHEP) Alexander Nanta Linggi menafikan dakwaan bahawa beliau memihak kepada syarikat penerbangan AirAsia dalam isu kelewatan penerbangan syarikat itu baru-baru ini. Nanta berkata pihaknya memahami isu berkaitan syarikat penerbangan tertakluk di bawah kementerian pengangkutan dan Suruhanjaya Penerbangan Malaysia (Mavcom). Bagaimanapun, Nanta berkata beliau dan kementeriannya mengambil langkah proaktif apabila menerima aduan daripada pengguna berkaitan isu kelewatan penerbangan dan tuntutan mereka terhadap syarikat terbabit.“Disebabkan aduan dibuat kepada KPDNHEP dan di atas dasar kementerian ini yang prihatin dan menjaga hal ehwal pengguna, saya telah berhubung dengan syarikat AirAsia bagi mendapatkan penjelasan lanjut berkenaan masalah yang menimpa pengguna.“Tuduhan yang mengatakan saya memihak kepada AiraAsia adalah tidak wajar dan saya berharap ia dapat dihentikan,” katanya dalam kenyataan malam tadi.Nanta berkata beberapa kenyataan telah dikeluarkan di platform sosial media bagi berkongsi hasil libat urus bersama AirAsia termasuk hasil dan inti pati pertemuan antara KPDNHEP dengan pengurusan tertinggi AirAsia petang tadi.Beliau berkata kenyataan yang dibuat tidak menyebelahi pihak AirAsia, malah beliau sendiri telah mendesak syarikat itu untuk memberi keutamaan kepada kebajikan pengguna yang terjejas dan terkesan.


Bersatu kesal PH-BN guna agensi kerajaan untuk kepentingan politik

Bersatu kesal dengan tindakan kerajaan Pakatan Harapan (PH) dan Barisan Nasional (BN) yang menggunakan agensi kerajaan untuk mencapai matlamat politik mereka bagi membunuh kredibiliti parti itu dan Perikatan Nasional (PN) kata Hamzah Zainudin.
Setiausaha agung Bersatu dalam satu kenyataan berkata parti itu yakin, rakyat sentiasa sedar mengenai strategi jelek kerajaan PH-BN yang mahu memesong perhatian rakyat daripada kelemahan, kegagalan serta amalan nepotisme kerajaan mereka.
“Bersatu sentiasa tegas dengan prinsip integriti dan tadbir urus yang baik.
“Semua ahli Bersatu dan pemimpin semua peringkat diminta bersabar dan terus beristiqamah dalam menghadapi ujian dan fitnah ini,” katanya merujuk pengesahan yang dibuat Ketua Pesuruhjaya Suruhanjaya Pencegahan Rasuah Malaysia (SPRM) Azam Baki berhubung pembekuan beberapa akaun bank milik parti itu bagi tujuan membantu siasatan.
Azam ketika dihubungi Bernama berkata, siasatan sedang dijalankan mengikut Akta SPRM 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram.
Hamzah berkata, Bersatu akan terus memberi kerjasama dalam siasatan ini agar fitnah jahat ke atas parti itu dapat dihentikan segera.
“Para pemimpin dan pegawai parti Bersatu yang diminta memberi keterangan kepada SPRM juga diarahkan agar memberi kerjasama sepenuhnya,” katanya.


Adham sedia beri kerjasama siasatan SPRM isu perolehan berkait Covid

Bekas menteri kesihatan Dr Adham Baba sedia memberikan kerjasama kepada Suruhanjaya Pencegah Rasuah Malaysia (SPRM) berikutan dakwaan berlaku isu rasuah dan penyelewengan berhubung perolehan berkaitan Covid-19. Beliau yang memegang portfolio itu semasa negara sedang berhadapan dengan wabak itu mula melanda negara mengakui pernah menerima sendiri aduan mengenai perkara itu sekali gus menjelaskan perkara itu berlaku di peringkat pentadbiran. Menurutnya sewaktu keadaan pandemik banyak proses pemerolehan tidak melalui prosedur biasa dan terdapat kekeliruan dalam melaksanakan perkara itu.“Kita gunakan perolehan kecemasan jadi keperluan mendesak banyak benda yang dilakukan nak cepat ada yang terpaksa pesan dahulu dan ada juga yang perlukan deposit, ini semua tak melalui proses-proses seperti biasa, ada perkara-perkara yang saya sedar dan saya sebagai menteri pada ketika itu menasihati mereka.“Saya sebagai menteri saya menjaga dasar dan pelaksanaan dilakukan oleh pihak pentadbiran, saya menyenaraikan semua keperluan pelaksanakan oleh mereka, saya bersedia untuk beri kerjasama kepada SPRM tidak ada keraguan kerana ini penggunaan kecemasan pertama kali,” katanya.Dr Adham berkata demikian kepada pemberita selepas menyaksikan majlis pertukaran memorandum persefahaman (MoU) di antara National Institut eof Biotechnology Malaysia, Solution Biologics Sdn Bhd dan Cansino Biologics Inc (CanSino). Semalam Ketua Pesuruhjaya SPRM Tan Sri Azam Baki dilaporkan berkata pihaknya sedang menjalankan siasatan terhadap perolehan berkaitan COVID-19 melibatkan rasuah dan penyelewengan selain turut melihat kepada penyalahgunaan kuasa. Berkenaan majlis itu, Dr Adham yang juga menteri sains teknologi dan inovasi (Mosti) berkata MoU yang telah ditandatangani oleh tiga pihak itu bertujuan memupuk kerjasama jangka panjang dalam pembangunan, penyelidikan dan pengkomersialan vaksin manusia. “MoU ini memberi tumpuan kepada program penyelidikan bersama pembangunan vaksin terpilih, pertukaran penyelidik dan pakar teknikal, pemindahan teknologi dan pengetahuan serta pengkomersialan produk vaksin untuk pasaran Malaysia dan antarabangsa.


Sukar bagi parti penentang BN bentuk kerjasama pada PRU15

Berita pertemuan Pengerusi Perikatan Nasional (PN) Muhyiddin Yassin dan Dr Mahathir Mohamad baru-baru ini menimbulkan kontroversi apabila ianya didedahkan pengerusi Pejuang itu.Mahathir berkata Muhyiddin bertemunya untuk meminta sokongan untuk kembali menjadi perdana menteri.Akan tetapi menurut Muhyiddin pertemuan itu diaturkan oleh seorang pemimpin kanan Pejuang yang tidak dinamakan.Pertemuan itu dikatakan untuk membincangkan kerjasama antara parti-parti pembangkang bagi menghadapi Barisan Nasional (BN) pada Pilihan Raya Umum ke-15 (PRU15) akan datang selepas keputusan Pilihan Raya Negeri (PRN) Johor dan Melaka menyaksikan perpecahan dalam kalangan mereka hanya menguntungkan gabungan ditunjangi Umno itu.BN memenangi kedua-dua PRN itu dengan majoriti dua pertiga walaupun peratusan peningkatan undi terhadap mereka sangat kecil.Rata-rata penganalisis berkata, kemenangan BN itu disebabkan perpecahan dalam parti-parti pembangkang yang dahulu bernaung di bawah Pakatan Harapan (PH).Melihat kepada keputusan di kedua-dua negeri itu, tindakan Muhyiddin yang mengusahakan gabungan parti-parti pembangkang dilihat relevan sekiranya pembangkang ingin menumbangkan BN.Namun menurut seorang penganalisis, Kartini Aboo Talib dari Universiti Kebangsaan Malaysia, berdasarkan kenyataan-kenyataan pemimpin lain, ramai pemain utama politik yang masih bermain tarik tali.“Semua maklum, parti politik di Malaysia tidak boleh bergerak secara solo, semua perlu kepada permuafakatan dan perkongsian kuasa disebabkan bentuk dan biografi masyarakat yang pelbagai etnik, parti politik keetnikan yang mempengaruhi keperluan parti politik untuk bergabung,” katanya kepada MalaysiaNow.“Justeru itu, BN, PH, PN, Muafakat Nasional, Gabungan Parti Sarawak, Gabungan Bersatu Sabah, semuanya adalah kesan langsung kepada politik permuafakatan.“Menjelang PRU15, ramai pemimpin dalam kalangan parti-parti akan mengatur strategi kerjasama dan gabungan.”Ekoran itu, katanya untuk masa akan datang, masih belum kelihatan parti mana yang akan membentuk gabungan ampuh bagi menentang BN.“Apa yang pasti di peringkat pusat antara PAS, Umno dan Bersatu tiada lagi ruang untuk bersama.“Ia ibarat retak yang sudah terbelah melainkan ada perundingan baru dan bersedia untuk tolak ansur dalam aturan kerusi untuk calon.“Tetapi pada pengamatan saya, Umno dan BN mahu bergerak dalam gabungan mereka sahaja,” katanya.Baru-baru ini, pengerusi DAP Lim Guan Eng juga secara terang-terangan menolak kerjasama dengan PN untuk PRU15.Penganalisis politik Awang Azman Pawi dari Universiti Malaya berkata, kerjasama gabungan pembangkang pada PRU15 akan datang sukar dicapai selagi mereka masih curiga-mencurigai selain kesan yang masih berbekas akibat daripada perletakan jawatan Mahathir sebagai perdana menteri pada 2020 dan Langkah Sheraton.Perletakan jawatan Mahathir membuka ruang kepada kejatuhan PH dan pembentukan PN selain parti-parti serpihan lain seperti Pejuang dan Muda.Ia bermakna undi PH yang dahulunya berada dalam blok pembangkang sehingga 2018 berpecah kepada beberapa segmen.“Kesemua mereka trauma teruk hingga melemahkan PH dan terbukti di PRN Melaka, Sarawak dan Johor,” katanya kepada MalaysiaNow.Awang Azman berkata, kerjasama yang boleh dijangka ialah antara Pejuang dan Warisan yang diketuai oleh Mohd Shafie Apdal.PN katanya hanya melibatkan Bersatu dan PAS sebagai pemain utama manakala GPS dijangka tidak mahu bekerjasama dengan gabungan itu selepas Parlimen dibubarkan.“Pembangkang masih belum kukuh jika situasi tersebut berterusan,” katanya.Jumlah peratusan keluar mengundi yang rendah antara faktor yang menyumbang kepada kemenangan BN di Melaka dan Johor, apabila gabungan itu berjaya membawa keluar pengundi dalam senarai putihnya.Jentera yang jauh lebih matang dan berkesan antara senjata ampuh BN dalam menghadapi pilihan raya.Namun Kartini berkata, PRU tidak akan sama dengan PRN kerana PRN membabitkan isu lokal dan setempat yang memainkan peranan dalam menentukan kalah menang seseorang calon.“Pada PRU rata-ratanya akan melihat isu di peringkat persekutuan dan makro serta mempunyai impak yang berbeza.“BN mungkin berdepan dengan cabaran berbeza apabila pengundi sudah boleh keluar mengundi selepas negara memasuki fasa endemik,” katanya.


Walau dinafikan, Muhyiddin ulangi dakwaan kerjasama PH-BN selepas PRU15

Bekas perdana menteri Muhyiddin Yassin mengulangi kenyataannya sebelum ini bahawa Anwar Ibrahim dan Ahmad Zahid Hamidi bakal membentuk kerajaan campuran Pakatan Harapan (PH) dan Barisan Nasional (BN) selepas Pilihan Raya Umum ke-15 (PRU15).
Kenyataan pengerusi Perikatan Nasional (PN) itu dikeluarkan selepas Anwar yang juga presiden PKR menafikan dakwaan tersebut dalam salah satu ceramah kempen PRU15 baru-baru ini.
Menurut Muhyiddin, Umno yang merupakan tunjang kepada BN tidak mempunyai pilihan selepas menolak untuk bekerjasama dengan Bersatu dan PN sekiranya tidak cukup kerusi untuk membentuk kerajaan.
"Zahid pun kata dah bersedia bentuk jajaran dengan mana-mana parti politik yang bekerjasama dengan Umno.
"Tapi dia dah tolak Bersatu dalam perhimpunan agung Umno. Jadi kalau dia tolak PN, siapa pilihan dia agaknya? Pakatan Harapan?” katanya ketika berucap pada ceramah di Indera Mahkota, Pahang malam tadi.
Sebelum ini  Dr Mahathir Mohamad yang merupakan pengerusi Pejuang turut menyatakan perkara yang sama berhubung kerjasama Anwar dan Zahid.
Zahid yang mempertahankan kerusi Bagan Datuk itu sebelum ini secara terbuka mengatakan BN tidak menolak kemungkinan kerjasama dengan parti-parti lain selepas PRU15 bagi memastikan kestabilan.
Bagaimanapun, Perdana Menteri Ismail Sabri Yaakob pula berkata kerjasama dengan gabungan lain tidak ditentukan oleh individu tetapi harus diputuskan oleh Majlis Tertinggi BN.
Akan tetapi Timbalan Presiden PKR Rafizi Ramli sebelum ini berkata beliau akan menjadi orang pertama menentang kerjasama dengan Umno.
Menurut Muhyiddin, beliau mendapat “cerita sahih” mengenai persefahaman kedua-dua pemimpin itu.
"Dia tahu Umno tak dapat sejumlah kerusi yang mencukupi untuk bentuk kerajaan sendiri, maka dia akan ambil langkah untuk bergabung dengan Pakatan Harapan,” katanya.
Sebelum ini MalaysiaNow pernah mendedahkan rakaman audio perbualan Anwar dan Zahid selepas Perhimpunan Agung Umno di mana kedua-dua pemimpin itu berbincang untuk menggulingkan Muhyiddin sebagai perdana menteri.
Rata-rata penganalisis menjangkakan, tiada gabungan yang dapat membentuk kerajaan dengan secara solo selepas PRU15 menyebabkan pembentukan kerajaan campuran tidak dapat dielakkan.
PRU15 akan berlangsung pada 19 November ini setelah Parlimen dibubarkan pada Oktober lepas.


Bersatu-PAS perkukuh kerjasama, kesal ‘permainan’ gugat kestabilan

PAS dan Bersatu akan terus memperkukuhkan kerjasama antara kedua-dua parti itu selain meluahkan rasa kesal terhadap percaturan politik dari pihak yang menggugat kestabilan serta mempertaruhkan nasib rakyat.Pengerusi Perikatan Nasional (PN), Muhyiddin Yassin, berkata kedua-dua parti itu mencapai persetujuan menerusi sesi muzakarah yang diadakan selama dua hari bermula semalam untuk membincangkan mengenai usaha mengukuhkan kerjasama sehingga ke peringkat akar umbi.Muhyiddin berkata selain itu, kedua-dua parti PN itu turut melakar strategi bagi melonjakkan sokongan terhadap gabungan politik tersebut.Katanya, PAS dan Bersatu membuat ketetapan untuk mendukung prinsip bersama di atas nilai integriti, kejujuran, kestabilan dan perpaduan yang inklusif.“Kami juga mencapai persetujuan untuk menuju ke arah visi bersama ke arah mengukuhkan PN, menolak budaya politik ekstrem dan menawrakan penyelesaian bagi memulihkan negara,” katanya pada sidang media Resolusi Muzakarah PAS-Bersatu bersama Presiden PAS Abdul Hadi Awang dan pemimpin kanan lain di Shah Alam, Selangor hari ini.Semalam, Hadi memberi amaran dan menyelar strategi politik yang mencetuskan pilihan raya negeri (PRN) didalangi “kluster mahkamah” Umno, sekali gus menyifatkan tindakan itu sebagai percubaan untuk mengelak daripada pertuduhan jenayah yang dihadapi sebahagian pemimpin parti tersebut.Kenyataan yang diluahkan dengan nada tegas itu sekali gus mencerminkan keretakan hubungan antara PAS dan parti komponen Barisan Nasional (BN) tersebut, sejak kedua-dua pihak itu memeterai kerjasama di bawah Muafakat Nasional (MN).Hadi turut meluahkan rasa kecewa apabila PAS ditinggalkan Umno selepas bersama membantu “berdiri” semula susulan kekalahan Pilihan Raya Umum Ke-14 pada 2018.Mengulas mengenai PRN Johor akan datang, Muhyiddin mengesahkan bahawa Bersatu dan PAS secara bersama di bawah PN.Bagaimanapun, presiden Bersatu itu menyatakan bahawa pengumuman calon PN masih belum diputuskan dan sesi perbincangan akan diadakan dalam masa terdekat.“Kita akan bincang perkara itu dan buat keputusan, Insya Allah. Yang penting hasrat kita untuk bertanding mendapat mandat rakyat Johor untuk bentuk kerajaan PN.“Kita akan ambil contoh PRN Melaka iaitu meletakkan gabungan orang berpengalaman dan anak muda di Johor kerana ada banyak tokoh berkelayakan yang boleh kami calonkan pada PRN nanti.”Sementara itu, ketika ditanya mengenai status MN antara PAS dan Umno, Hadi enggan mengulas lanjut.“Ikut kenyataan Umno,” katanya ringkas.


Thailand kuarantin 12 individu terdedah wabak cacar monyet

Kementerian kesihatan Thailand memantau rapi 12 individu yang kini menjalani kuarantin, termasuk pramugari dan penumpang yang mungkin terdedah kepada seorang pesakit cacar monyet yang berada dalam transit di negara itu.Pengarah Bahagian Epidemiologi Jabatan Kawalan Penyakit Dr Chakkarat Pitayawonganon berkata, penumpang itu berada di lapangan terbang di Bangkok sebelum menaiki penerbangan ke Australia di mana dia kemudiannya disahkan positif cacar monyet.“Sehingga kini, kesemua 12 individu itu tidak menunjukkan sebarang gejala sejak tujuh hari lalu. “Bagaimanapun, kami akan memantau dengan teliti untuk tempoh dua minggu lagi kerana tempoh inkubasi boleh mencecah hingga 21 hari,” katanya.Beliau menambah kes yang disahkan itu mengalami simptom cacar monyet ketika berada di Australia.Sementara itu, Dr Chakkarat berkata tiada kes cacar monyet dikesan di negaranya setakat ini dan lima kes disyaki cacar monyet di Phuket telah diuji negatif.“Mereka dijangkiti virus herpes simplex (HSV) dan sedang menerima rawatan di Institut Penyakit Berjangkit Bamrasnaradura,” katanya.Sementara itu, Jabatan Pemuliharaan Taman Negara, Hidupan Liar dan Tumbuhan (DNP) telah meningkatkan saringan import hidupan liar di lapangan terbang dalam usaha  membendung penularan cacar monyet.Bangkok Post melaporkan bahawa DNP berusaha menyekat import haiwan liar sehingga langkah-langkah kawalan wabak cacar monyet dilaksanakan.Pengarah Konvensyen Perdagangan Antarabangsa Spesies Fauna dan Flora Liar Terancam (CITES), bahagian perlindungan haiwan liar dan tumbuhan, Prasert Sornsathapornkul berkata cacar monyet telah dimasukkan ke dalam senarai penyakit untuk pemeriksaan berkala ke atas monyet.Kakitangan DNP diminta mengambil langkah berjaga-jaga termasuk memakai sarung tangan dan alas kaki pelindung semasa melakukan pemeriksaan ke atas haiwan itu.Menurut Pertubuhan Kesihatan Sedunia (WHO) penularan wabak cacar monyet menimbulkan risiko sederhana kepada kesihatan awam global.Sebanyak 257 kes telah disahkan dan 120 kes disyaki wabak itu telah dilaporkan dari 23 negara, setakat 26 Mei, menurut pertubuhan itu.


Pihak berkuasa Singapura dituduh ganggu ibu Nagaenthran sebelum rayuan akhir didengar di mahkamah

Kumpulan hak asasi Lawyers for Liberty (LFL) hari ini mengecam pihak berkuasa Singapura, mendakwa wujud gangguan dan intimidasi terhadap ibu Nagaenthran K Dharmalingam ketika dia bersiap untuk hadir di mahkamah bagi pihak anaknya, selepas gagal mendapatkan peguam yang sanggup mewakili banduan warga Malaysia itu dalam usaha akhir menyelamatkannya dari tali gantung.Penasihat LFL N Surendran berkata dalam penghujahan Pejabat Peguam Negara Singapura, ia menuntut Panchalai Supermaniam mendedahkan nama mereka yang membantunya dalam menyediakan permohonannya di mahkamah.“Pagi ini, kami dikejutkan apabila mendapati wakil peguam negara di mahkamah membuat intimidasi, mengganggu dan memberi tekanan yang tidak wajar kepada Panchalai,” katanya.“Tidak bolehkah seorang ibu meminta bantuan daripada seorang yang baik hati untuk membantunya memfailkan kes di mahkamah bagi menyelamatkan anaknya daripada hukuman gantung? Ini adalah satu ketidakadilan, tindakan kejam dan tidak berperikemanusiaan yang tidak boleh ditoleransi terhadap seorang ibu yang sedang menanggung derita.”Semalam, Panchalai memfailkan usul jenayah di Mahkamah Rayuan Singapura bagi mencabar keabsahan penghakiman terdahulu atas alasan konflik kepentingan.Cabaran undang-undang itu diambil berdasarkan alasan hakim yang mengetuai dan menolak rayuan Nagaenthran – iaitu Sundaresh Menon – juga merupakan peguam negara yang mendakwa Nagaenthran dan menyebabkan sabitan kesalahannya.LFL turut menyifatkan apa yang dialami Panchalai dana anaknya sebagai “penafian terang-terangan terhadap perbicaraan adil”, sambil mendesak peguam negara, kerajaan dan badan kehakiman Singapura menghentikan semua tindakan intimidasi atau ancaman terhadap Panchalai menjelang prosiding petang ini.Nagaenthran dijadualkan menjalani hukuman mati esok selepas gagal dalam beberapa rayuannya bagi menghentikan hukuman mati yang disampaikan pada 2010 atas kesalahan menyeludup sejumlah kecil heroin ke Singapura.Penyokong berkata Nagaenthran yang mempunyai skor IQ sebanyak 69 – tahap yang membolehkannya diisytihar sebagai orang kurang upaya (OKU) mental – dipaksa melakukan jenayah tersebut.Sebelumnya, Nagaenthran dijadualkan menjalani hukuman itu pada November tahun lalu, namun keputusan itu mencetuskan kritikan antarabangsa berikutan statusnya sebagai OKU.Kesatuan Eropah dan taikun Britain Richard Branson adalah antara yang mengecam keputusan mahkamah tersebut.Pemimpin kerajaan Malaysia termasuk Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut menulis surat kepada kerajaan Singapura memohon supaya hukuman terhadapa Nagaenthran diringankan.Petisyen terbaru pengampunan bagi Nagaenthran turut ditolak pada 31 Mac, dua hari selepas Mahkamah Rayuan menolak rayuan terhadap hukuman matinya.